10 Motorsikal Bawah RM12,000 Paling Jimat Minyak di Malaysia

Buat anda yang sedang merancang untuk membeli motorsikal baru, kos perbelanjaan anda sebenarnya dapat dikurangkan dengan memilih motorsikal yang mempunyai penjimatan minyak yang tinggi. Laman web CompareHero telah melakukan perbandingan menyeluruh akan motosikal ekonomi terbaik di Malaysia. Selain penjimatan minyak (liter/100km), faktor seperti enjin, saiz tangki dan kemampuan turut boleh diambil kira.

Yamaha FZ150i mempertaruhkan enjin 150cc SOHC, beserta penyejuk cecair dan tangki bahan api 12 liter. Model ini adalah pilihan yang bagus bagi mereka yang sanggup membayar lebih untuk mendapatkan kuasa tambahan. Dengan harga RM 9,156.28, Yamaha FZ150i merupakan pilihan yang agak mahal dalam senarai ini. Tetapi dengan nisbah kecekapan bahan api sebanyak 2.6 liter/100km, motorsikal ini masih dianggap salah sebuah motorsikal yang paling jimat minyak di Malaysia.

Honda MSX125 merupakan sebuah model mudah dikendalikan, berfungsi dengan enjin 125cc, serta mempunyai kuasa yang mencukupi untuk memenuhi keperluan anda. Kapasiti bahan apinya ialah 5.7 liter. Dengan kecekapan bahan apinya iaitu 2.2 liter/100km, anda dapat memandu lebih dari 250 batu sebelum perlu mengisi semula minyak. Harga semasa ialah RM 11,128 yang menjadikannya agak mahal, namun ia kelihatan sporty dan kuasa yang ditawarkan juga cukup berbaloi.

Yamaha 135LC adalah adalah lebih murah berbanding dengan dua pilihan di atas, dengan harga jualan RM 7,068.08. Bagaimanapun, motorsikal ini mempunyai enjin 134cc SOHC, beserta penyejuk cecair dan tangki bahan api 4 liter, menjadikannya sangat tahan lama untuk kelas harganya. Nisbah kecekapan bahan api semasa ialah 2.2 liter/100km, yang bermaksud anda boleh pergi sejauh 181km sebelum perlu mengisi semula minyak.

Modenas GT128 adalah satu-satunya motorsikal dari jenama Modenas yang tersenarai. Motorsikal ini mempunyai enjin 130cc dan tangki bahan api 4.3 liter. Kecekapan bahan apinya ialah 2.1 liter/100 km, yang menjadikannya lebih jimat dari kedua-dua Yamaha 135LC dan Honda MSX125. Harga jualan semasa model ini ialah RM 5,600.

Suzuki Smash V115 merupakan gabungan praktikal kuasa tinggi dan kecekapan bahan api. Motorsikal ini mempunyai enjin 115cc dan tangki bahan api 4.3 liter. Kecekapan bahan api model ini ialah 2.0 liter/100 km, yang membolehkan anda melakukan perjalanan 215km sebelum perlu mengisi semula minyak. Harga jualan semasa ialah RM 4,847.

Salah satu daripada empat motorsikal dalam senarai ini secara rasmi dikategorikan sebagai kenderaan cekap tenaga (EEV). Salah satu daripadanya ialah Honda Wave Alpha, yang mempunyai enjin 125cc dengan tangki bahan api 3.7 liter. Penarafan kecekapan bahan api semasa model ini ialah 1.9 liter/100 km. Jarak perjalanannya ialah sejauh 194 km, sebelum minyaknya perlu diisi semula. Anda boleh membeli model ini dengan harga cuma RM 4,291.94.

Honda Wave Dash Fi mempunyai enjin 109cc silinder tunggal udara sejuk 4 strok, dengan tangki bahan api 4 liter. Kecekapan bahan api model ini juga adalah salah satu yang terbaik di negara ini iaitu 1.8 liter/100 km. Harga jualan semasa motorsikal EEV ini ialah RM 5,669.94. Harganya mungkin sedikit mahal berbanding model lain, tetapi ia juga menawarkan penjimatan minyak yang lebih.

Salah satu motosikal EEV di bawah jenama Honda, Honda Future Fi mempunyai enjin 125cc suntikan bahan api SOHC dengan tangki 5.4 liter. Tangki bahan api yang besar digabungkan dengan nisbah kecekapan bahan api yang kompetitif iaitu 1.8 liter/100 km menjadikan model ini boleh bertahan sejauh 300km sebelum perlu mengisi semula minyak. Harga jualan semasa ialah RM 6,072.74.

Dengan tangki bahan api 4.3 liter dan enjin 110cc suntikan bahan api SOHC, Honda EX5-Fi adalah satu daripada hanya empat motorsikal di Malaysia yang mempunyai status EEV yang didambakan. Untuk motorsikal antara 100cc dan 150cc, ia perlu mencapai 2.2 liter/100 km atau kurang untuk status EEV. Model ini merupakan salah satu motorsikal yang paling jimat minyak di Malaysia iaitu 1.8 liter/100 km. Anda boleh memandu lebih dari 230km sebelum perlu mengisi semula minyak. Dengan harga hanya RM 4,715.94, Honda EX5-Fi sememangnya salah satu pilihan terbaik dengan harga yang berpatutan.

Berada di nombor satu ialah Teeletrik T-70. Motor elektrik sepenuhnya ini boleh didapati dengan harga hanya RM 4,982 dan mempunyai kelajuan maksimum 60 km/j. Ia boleh dicas sepenuhnya dalam tempoh dua jam apabila menggunakan pengecas yang pantas. Apabila dicas sepenuhnya, model ini mempunyai capaian maksimum 70km.

Ternyata, Teeletrik T-70 boleh menjimatkan ribuan ringgit berbanding motorsikal konvensional yang berasaskan bahan api. Ini tidak mengambil kira kos tambahan bagi penyelenggaraan yang biasanya terpaksa ditanggung pengguna kenderaan berasaskan petrol.


Dr. Ignaz Semmelweis - Doktor Gila Yang Dibuang Kerja Kerana Penemuan Beliau Mendahului Zaman

Kisah ini adalah sebuah kisah di mana idea seseorang yang mudah, mampu menyelamatkan ribuan nyawa. Kisah ini juga membuktikan ada kalanya, doktor dan saintis juga tidak tahu serta terlalu degil untuk menerima idea baru, yang sebenarnya baik.

Pada tahun 1846, ada seorang doktor di negara Hungary bernama Ignaz Semmelweis, yang bertugas sebagai seorang pembantu professor di John Hopkins School of Public Health. Ketika itu adalah era di mana pihak pakar perubatan mula menggunakan bukti saintifik dan bukan lagi bergantung kepada kepercayaan serta mistik dalam kaedah perubatan mereka. Kajian anatomi mula menjadi kerap dilakukan dan doktor mula menganalisa maklumat serta data.

Semmelweis yang pada ketika itu masih muda, juga mempunyai kecenderungan yang sama. Dia berminat untuk mengetahui mengapa terlalu ramai ibu yang mati akibat puerperal fever atau dipanggil 'childbed fever' ketika itu. Childbed fever menyerang ibu yang baru bersalin atau keguguran anak dengan jangkitan, sehingga mengakibatkan kerosakan organ dan kematian. Dia dibenarkan melakukan penyelidikan di Vienna General Hospital.

Semmelweis melakukan kajian di dua wad bersalin, satu dijaga oleh doktor lelaki dan pelajar perubatan sementara satu lagi oleh bidan wanita. Melihat statistik kematian yang berlaku, Semmelweis mendapati kadar kematian pada wad yang dijaga oleh doktor lelaki 5 kali ganda lebih tinggi berbanding wad bidan wanita.

Semmelweis pun melakukan beberapa cadangan untuk membantu mengurangkan kadar kematian tetapi kebanyakannya tidak mendatangkan sebarang perbezaan, sehinggalah Semmelweis merasa kecewa lalu memohon cuti kerana kajiannya tidak mendatangkan hasil. Semmelweis pulang dari cuti dan mendapat perkhabaran rakan karibnya, seorang ahli patologi  telah meninggal dunia. Rakannya mati kerana mengalami demam yang menyebabkan kematian.

Terkejut dengan berita itu, Semmelweis menyedari mungkin ada kaitan di antara tugas seorang patologis yang perlu memeriksa badan wanita dengan jarinya dengan demam yang membunuh rakan karibnya itu. Gembira Semmelweis apabila dia mendapati bukan sahaja wanita bersalin sahaja yang menghadapi childbed fever. Rakannya turut sama mendapat penyakit serupa.

Walaupun begitu, persoalan paling besar belum dapat dijawab Semmelweis; mengapa kadar kematian di wad doktor lelaki dan pelajar perubatan 5 kali ganda lebih tinggi berbanding dengan wad yang dijaga bidan wanita?

Semmelweis melakukan pemerhatian dan mendapati doktor lelaki serta pelajar kerap berinteraksi dengan proses autopsi yang memerlukan mereka memegang mayat sementara bidan pula kerjanya hanya menyambut kelahiran. Ini menunjukkan kuman sebenarnya datang daripada mayat-mayat yang disentuh lalu berpindah daripada tangan doktor serta pelajar perubatan ke ibu-ibu yang bersalin, lalu menyebabkan infeksi.

Semmelweis pun mengarahkan agar semua pihak yang terlibat dengan kelahiran bayi membasuh tangan menggunakan sabun dan klorin, kerana pada Semmelweis, klorin adalah satu-satunya bahan yang dapat menghilangkan bau mayat dari jari. Selepas arahan ini dikuatkuasakan, kadar kematian menurun dengan mendadak.

Cadangan Semmelweis itu mendapat kritikan pihak doktor kerana Semmelweis meletakkan tanggungjawab kematian ibu bersalin selama ini pada bahu pihak doktor. Semmelweis pula bukanlah seorang yang pandai berkata-kata, dia membalas kritikan pihak doktor yang tidak mempercayai cadangannya itu dengan makian serta kutukan.

Atas desakan doktor-doktor, Semmelweis dibuang daripada kerja pada tahun 1850 dan pulang ke Budapest secara senyap-senyap. Pada tahun 1861, Semmelweis akhirnya menerbitkan kajiannya yang bertajuk 'The Etiology, the Concept, and the Prophylaxis of Childbed Fever' yang menerangkan teori beliau berkenaan childbed fever dan teknik yang perlu diamalkan untuk mengurangkan jangkitan, seperti teknik basuhan tangan yang betul.

Oh, tidak lupa juga diselitkan serangan-serangan bisa kepada semua pihak perubatan yang tidak mempercayai idea beliau yang telah terbukti berkesan menurunkan kadar kematian ibu bersalin.

Hasil kerja Semmelweis dikatakan kurang bernasib baik kerana mendahului zaman. Hanya pada 1867, Joseph Lister yang langsung tidak pernah mengetahui tentang kajian Semmelweis memperkembangkan teori tentang penggunaan antiseptik ketika autopsi dan pembedahan, serta penggunaan bahan-bahan yang membunuh kuman ketika membasuh tangan. Hasil kerja Louis Pasteur pula hanya bermula pada hujung 1850 sebelum teori berkaitan kuman penyebab jangkitan ditemui antara 1860 hingga 1865.

Semmelweis pada penghujung hayatnya dimasukkan ke dalam institusi mental pada 30 Julai 1865, Dia meninggal 2 minggu selepas kemasukannya ketika usianya baru mencecah 47 tahun. Ada yang mengatakan kelakuannya sebelum dimasukkan ke institut itu semakin keterlaluan dan pelik, kerana dia kerap menjadikan dirinya sendiri bahan eksperimen, dengan menjangkitkan dirinya dengan kuman-kuman.

Jika anda membasuh tangan dengan sabun selepas ini, ingatlah kisah Dr.Semmelweis ini. Idea Semmelweis yang sebenarnya benar, dikatakan salah oleh komuniti perubatan, hanya kerana pihak doktor tidak mahu mengakui merekalah punca kematian ramai wanita pada zaman itu.

Bayangkan berapa nyawa dapat diselamatkan jika semua orang menerima idea mudah Semmelweis, yang hanya meminta orang ramai membasuh tangan dengan sabun dan klorin? Namanya juga susah hendak dijumpai dalam buku teks kita, kan?


7 Hadiah Diplomatik Pelik Yang Pernah Diberi Kepada Pemimpin Sesebuah Negara

Setiap kali perjumpaan diplomatik antara pemimpin dua buah negara, ia biasanya akan turut disertakan dengan upacara pemberian hadiah diplomatik. Pemberian dan pertukaran hadiah diplomatik ini boleh membawa pelbagai maksud, antaranya simbolik keamanan dan kerjasama antara kedua buah negara, penghargaan atas bantuan dan sebagainya.

Setiap tahun, pemimpin sesebuah negara biasanya menerima ratusan hadiah daripada pemimpin luar negara. Walau bagaimanapun, tidak semua boleh hadiah ini disimpan. Sesetengahnya hadiah akan dipamerkan di muzium sementara jika hadiah yang diterima adalah binatang, biasanya ia akan ditempatkan di zoo.

Kali ini, kami ingin berkongsi beberapa hadiah diplomatik pelik yang pernah dihadiahkan kepada pemimpin luar negara.

Biawak Komodo adalah antara binatang yang hanya terdapat di beberapa kepulauan di Indonesia. Ianya adalah binatang rasmi negara Indonesia dan pemberian biawak  Komodo oleh Indonesia merupakan tanda pengiktirafan tinggi terhadap sesebuah negara. Pada 1986, Presiden Amerika Syarikat pada ketika itu, Ronald Reagan telah dihadiahkan oleh Presiden Soeharto dengan sepasang biawak Komodo ketika lawatan beliau ke Bali.

Binatang tersebut kemudiannya telah dihadiahkan kepada sebuah zoo di Washington. 4 tahun kemudian, Soeharto turut menghadiahkan biawak Komodo kepada Presiden George H. W. Bush. Malangnya, kedua-dua biawak Komodo yang dihadiahkan kepada Bush merupakan jantan. Disebabkan itu, maka pihak Zoo terpaksa meminjam biawak Komodo yang dihadiahkan kepada Ronald Reagan bagi membolehkan biawak Komodo milik Bush membiak.

Australia sememangnya terkenal sebagai sebuah negara yang mempunyai binatang yang merbahaya, antaranya buaya. Pada tahun 2011, ketika lawatan Presiden Obama ke Australi, seorang menteri Australia, Paul Henderson telah menghadiahkan beliau dengan insurans perlindungan daripada buaya bernilai RM212,000.

Pemerintah Mesir Muhammad Ali pernah menghadiahkan Perancis seekor zirafah pada tahun 1826. Binatang itu diberi nama Zarafa. Zarafa merupakan satu daripada 3 zirafah yang dihadiahkan oleh Muhammad Ali kepada pemerintah Eropah. Zarafa menjadi terkenal dan beribu-ribu orang datang menyaksikannya memandangkan zirafah merupakan binatang yang sukar ditemui di Eropah pada ketika itu.

Binatang merupakan antara hadiah diplomatik yang biasa diberikan kepada pemimpin sesebuah negara. Presiden Rusia, Vladimir Putih pernah dihadiahkan seekor anjing oleh rakan sekerjanya dari Bulgaria, Boyko Borisov. Beliau juga pernah dihadiahkan seekor anjing diberi nama Akita daripada kerajaan Jepun

Secara umumnya, Amerika Syarikat mempunyai hubungan yang dingin dengan kerajaan Rusia. Maka, Amerika Syarikat seringkali menghadiahkan hadiah yang pelik-pelik kepada Rusia dan begitulah sebaliknya. Antara hadiah pelik yang pernah diberi oleh Amerika Syarikat kepada Rusia adalah 2 ubi kentang. Tidak dapat dipastikan apakah simbolik kepada pemberian hadiah ini.

Pada tahun 2012, Perdana Menteri British telah menghadiahkan Presiden Obama dengan sebuah meja ping pong berjenama Dunlop yang ditempah khas. Bukan itu sahaja, malah mereka keduanya turut berkesempatan mengadakan perlawanan ping-pong.

Panda merupakan simbol bagi negara China. Ianya juga begitu unik dan hanya dapat ditemui di negara China. Pemberian panda sebagai hadiah diplomatik ke negara lain bukanlah sesuatu yang baru malah dikatakan telah dibuat sejak sebelum Perang Dunia ke 2 lagi. Antara tahun 1958 - 1982 sahaja, China sudah menghadiahkan 23 ekor panda kepada 9 buah negara. Pada yang diterima biasanya akan diletakan di zoo untuk tontonan pengunjung zoo.

Hadiah video penyiksaan binatang ini telah diberikan oleh Saddam Hussein kepada Donald Rumsfeld sewaktu lawatan beliau ke Timur Tengah pada tahun 1983. Video tersebut menunjukkan seorang lelaki memotong kepala ular dan juga menikam seekor anjing sehingga mati.


6 Mitos Berkaitan Kisah Nabi Adam dan Hawa

Nabi Adam as. merupakan khalifah pertama yang diturunkan di muka bumi bersama pasangannya, Hawa.

Pasti ramai di antara kita yang menganggap turunnya Adam dan Hawa ke bumi, adalah kerana mereka berdua melanggar larangan Allah swt. akibat memakan buah khuldi akibat hasutan syaitan.

Ada beberapa perkara berkaitan kisah Nabi Adam as. ini yang sebenarnya wujud banyak kekeliruan di antara kita dan kami harap hari ini, kami dapat menjelaskan serba sedikit berkenaan kisah manusia pertama ini.

Salah satu mitos paling kuat berlegar berkenaan turunnya Adam as. ke bumi, adalah disebabkan oleh hukuman yang dikenakan ke atas mereka oleh Allah swt. sehinggakan ada yang beranggapan jika Adam dan Hawa tidak terpedaya pengaruh syaitan, manusia akan masih kekal di syurga.

Jawapan kepada persoalan ini terkandung dalam ayat ke 30 surah al-Baqarah, yang bermaksud:

"Dan (ingatlah) ketika Tuhanmu berfirman kepada Malaikat; "Sesungguhnya Aku hendak menjadikan seorang khalifah di bumi".

Mereka bertanya (tentang hikmat ketetapan Tuhan itu dengan berkata): "Adakah Engkau (Ya Tuhan kami) hendak menjadikan di bumi itu orang yang akan membuat bencana dan menumpahkan darah (berbunuh-bunuhan), padahal kami sentiasa bertasbih dengan memujiMu dan mensucikanMu?".

Tuhan berfirman: "Sesungguhnya Aku mengetahui akan apa yang kamu tidak mengetahuinya".

Ayat ini menerangkan memang sejak mula penciptaan Adam lagi telah ditetapkan yang Adam as. akan diturunkan untuk menjadi khalifah di bumi jadi persoalan adakah Adam dan Hawa akan terus kekal di syurga, sepatutnya tidak ditimbulkan. Adam sudahpun dipenuhi dengan ilmu yang diperlukan untuk dia menjadi khalifah ketika masih di Syurga.

Adakah anda mengetahui nama pokok larangan yang buahnya dimakan oleh Adam dan Hawa itu, sebenarnya tidak mempunyai sebarang nama?

Khuldi sebenarnya adalah nama yang diberikan sebagai gelaran untuk merujuk kepada pokok larangan itu oleh Iblis untuk memujuk Adam dan Hawa supaya melanggar perintah Allah swt. Dalam al-Quran hanya terkandung satu ayat merujuk kepada 'buah khuldi' dalam ayat 120 surah at-Thaha;

Khuldi itu membawa makna hidup kekal atau eternity dalam bahasa Inggeris. Gelaran khuldi itu bukanlah nama sebenar pokok itu tetapi hanyalah pembohongan Ibilis untuk merosakkan pegangan Adam dan Hawa ketika itu.

Ini mitos paling kerap disebarkan dan paling bahaya, sehinggakan ramai di antara kita menggunakan kepercayaan ini sebagai satu hujah untuk membuktikan wanita perlu diawasi.

Hujahnya mudah sahaja. Rujuk balik pada ayat ayat 120 surah at-Thaha yang dinyatakan di atas berkenaan kisah ini, sudah jelas tidak wujud sebarang bukti yang mengatakan Hawa yang memujuk Adam untuk melanggar perintah Allah swt.

Tidak cukup dengan itu, dalam surah al-A'raf ayat 20 juga dinyatakan;

"Lalu syaitan menghasut mereka berdua (memakan buah pokok larangan) dengan tujuan untuk mendedahkan aurat mereka yang selama ini terlindung dari mereka, lalu ia berkata:

Tuhan kamu tidak melarang kamu mendekati pokok ini melainkan supaya kamu tidak menjadi malaikat atau tidak menjadi dari kalangan mereka yang hidup kekal abadi."

Kepercayaan itu datangnya daripada kisah Adam dan Eve melalui kitab Bible, di mana diceritakan dalam Bible, Iblis datang menyerupai ular lalu memujuk Eve (Hawa) untuk memakan buah larangan itu.

Dengan menggunakan pujuk rayu untuk memujuk Hawa dengan menjanjikan kekuasaan yang sama seperti Tuhan, selepas memakan buah larangan, membuatkan Eve tergoda melihat pokok larangan yang dikatakan rupanya cantik dengan buah-buahan yang segar.

Sehingga kini, wujud pelbagai perbincangan tentang isu ini dalam pengkaji agama Kristian yang mempunyai bermacam pandangan tentang adakah Eve berseorang semasa dipujuk Iblis atau Adam ada bersamanya? Adakah Eve yang makan terlebih dahulu kemudian Adam?

Hujah paling kuat menyalahkan Eve adalah melalui 1 Timothy 2:14 (King James Version) yang dengan jelas menyebut - "Dan Adam tidak diperdaya, yang diperdaya hanya wanita itu yang melanggar peraturan Tuhan." Anda boleh rujuk sini jika mahu membaca lebih lanjut.

Ramai yang masih mempercayai halkum di tekak lelaki dan dua buah dada wanita adalah buah larangan yang tersangkut ketika di telan, bagi menunjukkan yang Hawa makan buah itu terlebih dahulu lalu sangkut di dada kemudian Adam makan, lalu sangkut di tekak.

Hahaha. Maaf. Kami terpaksa ketawakan mitos ini kerana menurut Islam, tidak ada langsung asas kepada kepercayaan ini. Jadi, usahlah menyebarkan lagi kisah palsu ini yang langsung tidak ada asas melalui pandangan agama Islam.

Tidak. Adam dan pasangannya sudah diberitahu sebenarnya berpakaian ketika hidup di dalam syurga melalui ayat 121 surah at-Thaha;

Hanya selepas termakan pujukan Iblis, baharulah terserlah aurat sesama mereka yang memerlukan Adam dan pasangannya menggunakan daun-daun untuk menutup aurat mereka berdua.

Jadi, elakkanlah diri anda daripada kerap kali tersalah apabila membayangkan kisah Adam dan Hawa, kerana apa yang selalu tergambar dalam fikiran kita adalah dua manusia yang hidup dalam taman yang indah, tanpa berpakaian seurat benang pun, seperti apa yang selalu divisualkan oleh pelukis bukan Muslim.


5 Barangan Yang Dieksport Oleh Korea Utara Ke Luar Negara

Sebagai sebuah negara yang mengamalkan dasar ekonomi tertutup, tidak ramai yang tahu apakah sumber utama ekonomi Korea Utara. Malah, sekatan ekonomi yang dikenakan oleh beberapa buah negara terhadap Korea Utara menyukarkan lagi ekonomi mereka.

Daripada segi pecahan pula, dianggarkan 34.4% pendapatan Korea Utara datang daripada perlombongan dan industri berat, 31.3% servis dan perkhidmatan, 21.8% perikanan dan pertanian, 8.2% pembinaan dan lain-lain lagi. Kali ini, kami ingin berkongsi 5 barangan yang dieksport oleh Korea Utara ke luar negara sama ada secara sah atau melalui pasaran gelap.

China merupakan negara yang menggunakan arang batu paling banyak di dunia (walaupun kini sudah semakin berkurang). Walau bagaimanapun, tahukah anda bahawa Korea Utara merupakan negara yang mengeksport arang batu terbanyak ke negara China? Dianggarkan 25% daripada arang batu yang dieksport oleh China datangnya daripada Korea Utara.

Di kebanyakan negara, industri perlombongan arang batu dikenakan peraturan yang ketat dan memerlukan penggunaan jentera yang mahal, seterusnya meningkatkan kos. Walau bagaimanapun, di Korea Utara proses perlombongan majoritinya masih menggunakan tenaga kerja manusia dan kerana kos tenaga buruh yang murah, maka Korea Utara berupaya mengeksport arang batu dalam jumlah yang banyak ke luar negara.

Korea Utara merupakan sebuah negara ketenteraan. Maka, tidak hairanlah mereka menghasilkan senjata dalam jumlah yang besar dan mampu untuk mengeksportnya ke luar negara. Penjualan peluru berpandu bukan sahaja memberikan Korea Utara berjuta-juta ringgit setiap tahun, malah ianya membolehkannya untuk terus menghasilkan peluru berpandu untuk kegunaan domestik.

Antara negara yang dikatakan mengimport peluru berpandu daripada Korea Utara adalah Iran. Kerana undang-undang antarabangsa yang ketat, penjualan peluru berpandu ke luar negara ini biasanya dilakukan melalui pasaran gelap.

Di beberapa buah negara, Korea Utara turut membuka restoran yang menghidangkan makanan asli Korea Utara sambil dihiburkan dengan persembahan tradisional Korea Utara. Tujuan restoran ini dibuka bukan sahaja bagi menjana pendapatan bagi kerajaan, malah pendapatannya digunakan untuk menanggung kos operasi pihak kedutaan Korea Utara di sesebuah negara tersebut.

Pekerja yang bekerja disini termasuk chef dan pelayan sentiasa dikawal ketat dan diperhatikan agar mereka tidak melarikan diri. Malah, keluarga mereka di Korea Utara akan diugut bunuh sekiranya mereka cuba melarikan diri.  Sejak 1990-an, restoran-restoran ini telah dibuka dengan nama "Pyongyang Restaurant". Terdapat sebuah restoran di Malaysia yang bernama Pyongyang Restaurant namun kami tidak dapat memastikan ianya adalah restoran milik kerajaan Korea Utara atau hanyalah sekadar kebetulan namanya sama.

Kebanyakan baju yang dihasilkan kini diimport daripada negara seperti China, Vietnam dan Kemboja kerana kos buruhnya yang murah. Walau bagaimanapun, tahukah anda bahawa Korea Utara juga menjana pendapatan lumayan setiap tahun hasil daripada eksport tekstil ke luar negara?

Walau bagaimanapun, mungkin kerana sensitiviti atau sekatan ekonomi, produk kain dan pakaian daripada Korea Utara biasanya menggunakan label "Made in China" yang bermaksud "Dihasilkan di China". Industri tekstil bukanlah baru di Korea Utara kerana pada tahun 1970-an lagi syarikat daripada Belanda sudah mengimport pakaian dari Korea Utara.

Industri tekstil di Korea Utara kebanyakannya tertumpu di daerah Dandong yang terletak di sempadan Korea Utara - China. Antara faktor pengeksportan tekstil ini adalah kerana gaji tenaga buruh yang rendah di Korea Utara, menjadikan kos penghasilan pakaian dikatakan 30% lebih murah daripada dihasilkan di China.

Kos tenaga buruh yang rendah membolehkan Korea Utara mengeksport arang batu dan tekstil ke luar negara. Walau bagaimanapun, tahukah anda Korea Utara juga mengeksport tenaga buruh ke luar negara? Kerana jumlah rakyat yang ramai, maka ada yang dihantar ke luar negara seperti China dan Korea untuk bekerja dalam industri berat seperti pembinaan.

Bagaimanakah kerajaan Korea Utara membuat duit dengan cara ini? Pekerja yang dihantar bekerja di luar negara hanya dibenarkan menyimpan 10% daripada gaji yang diterima manakala duit gaji selebihnya mestilah dihantar pulang kepada kerajaan. Bagi memastikan setiap pekerja tidak ingkar, maka ahli keluarga mereka di Korea Utara akan dijadikan tebusan. Cara ini didakwa membolehkan Korea Utara menjana pendapatan sebanyak RM 8.5 bilion setiap tahun.


Jodoh Perkahwinan Sebenarnya Takdir Atau Pilihan?

Ramai yang selalu berkata "jodoh di tangan Allah, tidak perlu aku usahakan hal ini" tetapi ini antara pemahaman salah yang ada dalam kalangan masyarakat kita. Banyak orang sebenarnya salah faham tentang erti jodoh di tangan Allah dan adakah kita mampu mengubah jodoh kita?

Untuk memudahkan umat Islam memahami konsep jodoh, penulis ingin berkongsi penjelasan dalam konteks Islam dalam tajuk ini oleh Mufti Kerajaan Negeri Perlis, YBhg Prof. Madya Dato' Dr. Mohd Asri Zainul Abidin atau lebih dikenali sebagai Dr Maza. Perkongsian ini dibuat oleh Dr Maza pada 14 Oktober 2017 di Hotel Tabung Haji, Pulau Pinang baru-baru ini.

Sebelum pembaca memahami maksud jodoh, anda harus memahami konsep takdir yang ditentukan oleh Allah kepada kita. Berdasarkan apa yang disampaikan oleh Dr Maza, kejadian yang berlaku kepada kita boleh terbahagi kepada dua bahagian. Bahagian pertama ialah ketentuan Allah yang manusia tidak mampu mengubah dan bahagian kedua merupakan bahagian yang kita boleh usahakan.

Oleh sebab kita tidak boleh mengubah ketentuan Allah bahagian yang pertama, Allah tidak akan menyalahkan kita dan kita juga boleh mendapat pahala jika kita bersabar dan menerima ketentuan ini. Contoh ketentuan ini ialah kita dilahirkan dalam sesuatu kaum dan jantina kita semasa kita dilahirkan.

Kejadian kaum dan jantina disebut dalam Surah Al-Hujurat ayat 13. [49:13]

Bagi yang kedua, kita mempunyai pilihan dan ini berlaku dalam seharian hidup kita. Untuk yang ini pula terdapat sangat banyak contoh yang boleh diberikan. Contohnya, apa yang kita mahu makan hari ini, agama yang kita ingin anuti dan sebagainya. Ini apa yang kita boleh usaha seharian dan pilihan di tangan kita.

Kita boleh memilih sama ada kita mahu membawa kereta dengan tertib atau dengan cara tidak cermat yang boleh membahayakan kita. Memilih jalan yang membahayakan kita menyebabkan kita mendapat dosa jadi kita mempunyai pilihan melalui pemikiran akal kita sendiri

Untuk mengupas topik jodoh, Dr Maza menerangkan bahawa Allah menyuruh kita untuk memilih jodoh yang baik. Jika kita sengaja memilih jodoh yang kita tahu boleh membahayakan kita, kita melanggar perintah dan mendapat dosa kerana kita sengaja mencampakkan diri dalam kebinasaan.

Ini juga disebut dalam Al-Quran Surah Al-Baqarah ayat 95 [1:195] seperti berikut:

Jika kita mencari jodoh yang terbaik dengan semua usaha dan titik peluh untuk mendapatkan jodoh ini, kita akan mendapat pahala walaupun pasangan kita itu sebenarnya bersembunyi di sebalik topeng yang jahat. Untuk mengelak daripada terus terseksa, Allah beri banyak jalan keluar seperti cerai, fasakh dan sebagainya.

Kita mendapat pahala kerana niat kita betul dan apa yang kita usahakan itu sudah yang terbaik tetapi apa yang berlaku adalah diluar jangkauan kita. Setelah usaha dan berdoa yang terbaik, kita seharusnya bertawakal dan serahkan semuanya kepada Allah.

Oleh itu, jodoh sebenarnya adalah kedua-dua jawapan di atas. Jodoh adalah takdir dan juga pilihan kerana jodoh adalah pilihan kita dan juga takdir Allah. Diharapkan semua yang membaca dapat memahami selain mendapat manfaat daripada artikel ini. Semoga kita mendapat jodoh yang terbaik di sisi Allah.

Untuk melihat ulasan penuh Dr Maza boleh lihat video di bawah, ulasan tentang bermula pada 1:32:42.


Mengapakah Dinding Tandas Awam Kebanyakannya Tidak Ditutup Penuh?

Sekiranya anda perasan, di kebanyakan tandas awam di Malaysia, dinding tandas biasanya tidak ditutup penuh sehingga ke bawah. Terdapat ruang besar di bawah pintu dan dinding yang boleh diintai. Pernah anda tertanya-tanya mengapakah kebanyakan tandas awam direka sebegitu?

Kami cuba mencari logik mengapa rekabentuk sebegini digunapakai. Berikut adalah beberapa alasan mengapa dinding tandas awam tidak ditutup penuh.

Apabila mencuci tandas dalam kuantiti yang banyak, tandas dengan rekabentuk sebegini sebenarnya lebih mudah dibersihkan. Ruang yang ada di bawah dinding dan pintu membolehkan air mengalir dari ruang luar dan tandas bersebelahan, membolehkan jumlah air yang digunakan untuk mencuci lantai tandas dikurangkan.

Sekiranya terdapat seseorang yang pengsan atau mati dalam tandas yang bertutup penuh, mungkin tiada pengguna tandas lain yang akan perasan. Jika dibandingkan dengan tandas dengan rekabentuk dinding yang tidak ditutup penuh, jika seseorang itu pengsan atau terjatuh dalam tandas, pengguna tandas di luar akan lebih mudah perasan dan boleh masuk ke dalam tanpa perlu memecahkan pintu tandas.

Konsep tandas dimana dindingnya tidak ditutup penuh ini juga dipercayai dapat mengurangkan kegiatan jenayah dan tidak bermoral seperti menghisap dadah dan aktiviti seks di dalam tandas. Selain itu, kegiatan vandalisme seperti menconteng dinding dan merosakkan kemudahan tandas juga dapat dikurangkan. Hal ini kerana rekabentuk sebegini yang lebih terbuka menjadikan pengguna tandas berasakan mereka tidak selamat untuk melakukan kegiatan-kegiatan jenayah dan tidak bermoral tersebut.

Tandas sebegini biasanya dibeli secara pasang siap dan lebih murah. Tandas yang dindingnya ditutup penuh biasanya perlu diukur terlebih dahulu dan dibina khas, menhadikannya lebih mahal.

Keadaan tandas yang sentiasa basah dan lembap menggalakkan pertumbuhan bakteria. Dinding tandas yang tidak ditutup penuh ini sebenarnya memberikan sistem pengudaraan yang lebih baik. Selain itu, rekabentuk tandas ini juga dapat mengurangkan bau yang tidak enak di dalam tandas.

Tandas yang lebih terbuka ini sebenarnya lebih memudahkan kita mengenalpasti sekiranya sesuatu tandas itu ada orang atau tidak. Daripada bahagian bawah tandas yang terbuka ini kita dapat lihat refleksi melalui lantai atau cermin sama ada di dalamnya ada orang atau tidak.

Sesetengah orang mungkin mempunyai pengalaman buruk terperangkap selama berjam-jam di dalam tandas kerana kunci pada pintu tandas rosak. Rekabentuk tandas sebegini membolehkan anda meniarap keluar daripada tandas sekiranya terdapat kerosakan pada pintu tandas.

Tandas sebegini juga membolehkan pengguna tandas mengetahui sekiranya terdapat orang lain yang sedang menunggu di luar. Oleh itu, mereka akan segera menyelesaikan apa-apa yang patut dan segera keluar tandas. Sekiranya dinding tandas ditutup penuh, ada sesetengh pengguna tandas yang akan meluangkan masa yang sangat lama di tandas kerana leka bermain telefon pintar tanpa mengetahui ramai lagi orang lain yang sedang menunggu giliran untuk menggunakan tandas.

Sekiranya anda menggunakan tisu dan mendapati tisu di tandas sudah kehabisan, maka cubalah minta daripada orang di tandas bersebelahan. Ruang di bawah dinding tandas itu boleh digunakan untuk mengambil tisu daripada orang di tandas bersebelahan anda.


8 Ayat Paling Gila Pernah Diucapkan Oleh Zlatan ibrahimovic

Bertindak lebih berkesan dari kata-kata. Tetapi tidak dalam kes Zlatan Ibrahimovic, di mana tindakan dan kata-kata adalah seiring antara satu sama lain. Individu yang sangat percayakan dirinya sendiri. Sudah tentu, warga Sweden yang hebat ini tidak perlu diperkenalkan lagi.

Mungkin salah seorang penyerang yang paling produktif di usianya (atau, yang paling produktif, menurutnya) Zlatan dianugerahkan bakat untuk menghiburkan peminat baik di dalam atau di luar padang. Beliau adalah pemain bola sepak yang paling lantang yang pernah dilihat oleh dunia. Walaupun dia terkenal dengan kata-kata dan kontroversi yang tidak berkesudahan, peminat masih menyayanginya.

Kita juga mempunyai pemain bola sepak seperti Mario Balotelli dan Nicklas Bendtner, yang sama lantang di padang. Tetapi, mereka sangat jauh ketinggalan jika dibandingkan dengan persembahan Zlatan di padang.

Sudah tentu, kenyataanya yang antik mungkin menjadi alasan untuk hal ini. Tetapi,bukan itu sahaja. Dia melakukan apa yang dikatakannya. Dia mungkin mengatakan dia boleh menjaringkan satu gol yang cantik, dan dia akan merealisasikannya. Biasanya, jaringannya adalah luar biasa, ia sangat menakjubkan. Menjadi satu kegembiraan untuk menonton aksi Ibra bahkan kadang-kadang melucukan!

Ramai yang sudah biasa dengan kata-katanya. Tetapi, di sini terdapat tujuh kata-kata yang terkini dan paling gila. Sudah tentu, Zlatan boleh menjadi lebih gila dari ini!

Sudah semestinya! Lihatlah jumlah gol menakjubkan yang telah dia jaringkan dalam kerjayanya. Zlatan telah menjadikannya tabiat untuk menjaringkan gol dalam keadaan yang paling tidak dijangka. Sudah tentu, dia pasti berasa seperti berada di puncak dunia.

Apabila pemain antarabangsa Norway, John Carew memberikan banyak cemuhan kepada aksi Zlatan di padang sebagai 'sia-sia', nampaknya dia betul-betul menaikkan kemarahan pemain Sweden yang penuh dengan karisma ini.

Semestinya, pemain Norway itu harus ingat kepada satu perkara. Zlatan tidak pernah suka kebolehannya diragui oleh sesiapa sahaja. Dan jika anda berbuat demikian, lebih baik bersiaplah untuk menerima akibatnya. Nampaknya, jawapan yang lucu ini telah menjadi salah satu kegemaran utama peminat Sweden.

Juga, Carew mesti belajar sesuatu. Jangan cari pasal dengan Zlatan!

Zlatan boleh menjadi mimpi ngeri bagi mana-mana pemain pertahanan yang menghadapinya. Cemuhan ini ditujukan kepada bekas pemain pertahanan Liverpool, Stephane Henchoz. Cara Zlatan menjelaskan apa yang mampu dilakukannya dengan bola mewujudkan satu lagi petikan kata-kata yang paling terkenal.

Ketika bermian untuk Ajax, Ibrahimovic menghadapi Liverpool dan Henchoz mengawalnya dengan ketat selama sembilan puluh minit. Tetapi, pemain pertahanan Liverpool itu mendapati ia agak sukar untuk mengawal Ibra, yang menewaskannya beberapa kali. Gerakan yang licik ini adalah cara yang sempurna untuk Zlatan untuk menggambarkan kebolehannya yang unik.

Liga Perdana adalah 'rumah' kepada beberapa penyerang terbaik zaman sekarang. Dan, ia adalah satu kemestian bagi penyerang seperti Zlatan Ibrahimovic untuk memenangi liga. Juga, dia membuktikan kepada sesiapa sahaja yang meragui kemampuannya dengan menghasilkan 20 gol dalam musim pertamanya di England. Tidak semua pendatang baru mampu mencapainya. Tetapi kita sedang bercakap tentang Zlatan!

Apabila Zlatan ditanya dalam satu temu bual mengenai penyerang terbaik dalam Liga Perdana, dia menamakan Aguero dan Lukaku sebagai pilihan. Walaupun, ia adalah perkara yang aneh Zlatan tidak menamakan dirinya dalam senarai itu. Rupa-rupanya, dia mempunyai sebab yang menarik kerana tidak menamakan dirinya kedudukan teratas.

Apabila ditekan mengapa dia tidak menyertakan dirinya, Ibrahimovic tidak teragak-agak untuk membuat kenyataan ini. Satu lagi jawapannya yang bergaya untuk peminat raikan!

Bekas legenda United, Eric 'The King' Cantona memuji persembahan cemerlang Ibrahimovic semasa ketibaannya ke Liga Perdana Inggeris. Warga Perancis itu juga menyifatkan Ibra sebagai 'pewaris semulajadi' nya. Cantona juga menyatakan bahawa stelah sekian lama dia akhirny dapat melihat seseorang yang menyerupai dirinya.

Ibrahimovic mempunyai aura seperti Cantona. Juga, terdapat persamaan dengan cara mereka mempunyai kesan ke atas kelab.

Tetapi, Cantona memberi peringatan kepada Zlatan bahawa hanya ada satu raja, dan dialah orangnya(Cantona). Kata-kata di atas adalah balasannya kepada Eric untuk takhta itu. Sesuatu yang luar biasa untuk menyaksikan dua legenda yang hampir serupa berbalas kata-kata dengan gaya mereka yang tersendiri.

Hampir tiga perempat daripada penduduk dunia menonton Piala Dunia FIFA. Tidak hairanlah ia dipanggil sebagai 'pameran terbesar di Bumi'. Walau bagaimanapun, Zlatan nampaknya tidak berfikir kejohanan itu akan menjadi menarik apabila dia tidak turut serta.

Jawapannya datang selepas kekalahan Sweden di tangan Portugal dalam perlawanan playoff, menyebabkan penyingkiran mereka. Ia adalah peluang terakhir Ibrahimovic untuk bermain untuk Sweden dalam Piala Dunia. Dia juga berkata dia tidak peduli sesiapa yang memenangi kejohanan itu kerana dia ingin pergi bercuti!

Ketika Mayweather dan McGregor menjadi tajuk-tajuk utama media sebelum perlawanan gusti  antara mereka yang akan datang, pemain Sweden yang bangga diri ini mendapati ia sangat membosankan. Sebaliknya, dia mencabar kedua-dua mereka untuk berlawan dengannya.

Zlatan tentu akan menghadiahkan kedua-dua mereka dengan kemahiran Taekwondonya, sekiranya mereka memutuskan untuk bertarung dengan Sang Singa Sweden itu. Nampaknya Ibrahimovic cukup yakin untuk menghantar kedua-duanya ke hospital. Sungguh yakin!

Seluruh dunia bola sepak menyedari hubungan dingin Zlatan dengan bekas jurulatihnya, Pep Guardiola. Zlatan adalah seorang pemimpin, dan apabila soalan-soalannya tidak dijawab, inilah akibatnya.

Daripada semua yang dikatakan oleh Ibra mengenai kontroversi itu, ini adalah kritikan yang paling lantang dan paling berani terhadap Guardiola. Walaupun Zlatan mengaku dia berkata perkara-perkara yang lebih buruk daripada itu, dunia tidak pernah melihat permintaan maaf dari pemain Sweden itu tersebar di internet.

Jadi, apa yang kita boleh lakukan adalah hanya menunggu lebih banyak 'Zlatanisma' sehinggalah legenda ini bersara.


Sejarah Permainan Popular Kanak-kanak, LEGO

Kebanyakan daripada kita pasti tidak asing dengan LEGO, sebuah permainan bongkahan plastik berwarna-warni yang boleh disusun untuk membentuk pelbagai bentuk, bangunan, robot dan sebagainya. Ianya bagus untuk melatih dan menajamkan daya kreativiti kanak-kanak.

Ole Kirk Christiansen merupakan orang yang bertanggungjawab mencipta LEGO. Beliau merupakan seorang tukang kayu yang berasal dari Billund, Denmark. Pada tahun 1916, beliau membeli sebuah kedai kayu yang mempunyai bisnes membina rumah dan perabot. Malangnya, kedai tersebut musnah dalam kebakaran pada tahun 1924.

Kemalangan itu tidak mematahkan semangatnya malah beliau membuka sebuah lagi bengkel kayu yang lebih besar untuk memajukan bisnesnya. Walau bagaimanapun, akibat Zaman Kemelesetan (Great Depression), bisnesnya mengalami kemerosotan teruk dan beliau terpaksa fokus kepada projek-projek yang lebih kecil.

Pada ketika inilah, beliau mula mencipta prototaip produk beliau dalam versi yang lebih kecil (miniature) bagi memudahkan beliau merekabentuk produk tersebut. Daripada model-model prototaip kecil inilah beliau mendapat inspirasi untuk membina permainan daripada kayu.

Pada peringkat awalnya, jualan permainannya tidak begitu menguntungkan dan syarikatnya hampir diisytiharkan bankrap. Walau bagaimanapun, kerana minatnya terhadap penghasilan mainan, maka beliau tetap meneruskan penghasilan permainan daripada kayu. Malah, syarikatnya dijenamakan semula sebagai LEGO, gabungan 2 perkataan bahasa Danish iaitu leg godt yang bermaksud "play well".

Tidak lama kemudian, model prototaip kereta dan haiwan yang dihasilkannya berjaya menarik minat ramai pihak. Dari saat inilah syarikat LEGO mula berkembang sehingga mempunyai 50 orang pekerja pada tahun 1948.

Pada tahun 1947, syarikat LEGO telah membeli sebuah mesin menghasilkan permainan daripada plastik yang menggunakan teknologi "injection-molding". Ianya merupakan sebuah pelaburan besar yang terus melonjakkan nama LEGO. Sehingga tahun 1949, syarikat LEGO telah berjaya menghasilkan lebih 200 jenis permainan pelbagai jenis dengan menggunakan mesin ini.

Permainan LEGO yang dihasilkan pada waktu tersebut adalah hampir sama dengan bentuk LEGO pada zaman sekarang, iaitu berbentuk batu bata yang boleh disusun antara satu sama lain dengan konsep "self-locking". Konsep "self-locking" yang digunakan LEGO ini dikatakan diambil daripada permainan Kiddicraft, sebuah syarikat pembuat permainan yang berpangkalan di England.

Pada awalnya, pihak Kiddicraft memberikan kebenaran kepada LEGO untuk menghasilkan permainan LEGO menggunakan konsep "self-locking" ciptaannya. Pada tahun 1981, LEGO akhirnya membeli hakcipta daripada Kiddicraft untuk menghasilkan permainan LEGO dengan konsep "self-locking".

Pada 1969, model Duplo permainan LEGO telah dicipta. Model ini datang dalam bentuk yang lebih besar, sesuai untuk kanak-kanak kecil yang mempunyai risiko tertelan permainan LEGO yang bersaiz kecil. Perkataan Duplo itu berasal daripada perkataan Latin "duplus" yang bermaksud "dua kali ganda". Oleh itu, setiap bongkahan LEGO model Duplo mempunyai saiz dua kali ganda lebih besar daripada bongkahan LEGO biasa.

Kini, LEGO bukanlah hanya sebuah mainan tetapi merupakan sebuah jenama yang dikenali ramai di seluruh dunia. Selain permainan, terdapat juga filem, permainan video dan taman tema dibangunkan menggunakan jenama LEGO. Sehingga kini, terdapat 6 buah taman tema Legoland di seluruh dunia di mana salah satu daripadanya terletak di Johor.

Sehingga bulan Julai 2015 sahaja, dianggarkan 600 bilion ketulan LEGO telah dihasilkan. Permainan LEGO juga telah dijual di 140 buah negara seluruh dunia. Selain itu, pada Februari 2015, jenama LEGO telah diisytiharkan sebagai "World's Most Powerful Brand" oleh Brand Finance.


Sejarah Mengapa Kita Mengamalkan Pemakaian Tali Leher

Ada sesiapa tahu apakah kegunaan sebenar tali leher yang tidak punya apa-apa fungsi pada pakaian kita? Sejarah tali leher juga sebenarnya tidak pernah menyatakan sebarang fungsi keperluan pemakaian tali leher, melainkan hanya atas sebab fesyen semata-mata.

Terdapat pelbagai kisah berkenaan asal-usul tali leher seperti pengikat yang dipakai oleh askar Terra Cotta pengawal Maharaja Shih Huang Ti atau pakaian askar yang bertugas di Rom ketika zaman Empayar Trajan, namun sejarah tali leher yang kita pakai sekarang bermula pada kurun ke 17.

Pada tahun 1630, semasa perang 30 tahun di Perancis, King Louis ke 13 memerlukan askar-askar tambahan bagi menampung bilangan askarnya. Oleh kerana itu, beliau telah mengupah askar-askar yang datang daripada Croatia, Bosnia dan Hungary sebagai askar upahan bagi pihak Perancis.

Semua askar upahan Croatia memakai sejenis kain yang dililit di leher yang mempunyai fungsi untuk mengikat kolar jaket mereka yang terbuka. Selain itu, kain di leher itu juga adalah untuk memudahkan isteri-isteri askar Croatia mengecam suami-suami mereka yang sedang berperang di medan perang. Dengan menggunakan kemahiran mereka menjahit, setiap askar Croatia akan dipakaikan hiasan lilitan pada leher yang diperbuat dengan halus oleh isteri-isteri mereka.

King Louis ke 13 menjadi penggemar melihat perhiasan itu dipakai, mewajibkan semua individu yang akan hadir pada sebarang acara di-Raja selepas tamatnya perang, memakai lilitan di leher yang beliau namakan 'la cravate.' Nama itu diambil sempena askar Croatia yang memperkenalkannya, membawa maksud 'lilitan.'

'La cravate' atau cravat ini pun mula terkenal sebagai perhiasan pakaian sehinggakan Napoleon Bonaparte, emperor Perancis pada abad ke 19 pun mengamalkan pemakaian lilitan la cravate berwarna putih sebagai pakaian rasmi beliau.

Lilitan leher itu mula popular sebagai satu simbol fesyen yang menandakan seseorang itu berstatus tinggi, bersifat formal dan mempunyai darjat tertentu.

Tali leher la cravate pada zaman itu belum menyerupai tali leher yang kita dapat lihat ketika ini. Rupanya lebih menyerupai 'bowtie' yang ada kerana tali leher yang kita kenali sekarang, bermula lewat abad ke 19 ketika era British.

Pada awal 1900, ikatan asas tali leher yang digelarkan 'four in hand' diperkenalkan yang menyebabkan lilitan cravats mula mengalami penurunan populariti. Perlahan-lahan tali leher yang kita pakai sekarang ini, mula mengalami evolusi ke arah fesyen dan keselesaan kerana orang ramai mula bereksperimen tentang cara mengikat tali leher.

Perubahan paling penting adalah dalam tahun 1920 apabila seorang tukang jahit bernama Jessie Langsdorf berjaya mencipta kaedah memotong kain yang membolehkan fabrik tali leher kembali pada bentuk asal setiap kali diikat. Dengan penemuan teknik ini, semakin banyak cara ikatan tali leher dicipta bagi mencipta fesyen-fesyen baru tali leher, yang tidak mungkin berlaku dalam bentuk asal la cravate.

Bermula dari situ, tali leher mula mengekalkan bentuk dan rupa yang kita kenali sekarang, hanya berubah pada kelebaran tali leher mengikut zaman. Pada era 1970-an, 'kipper ties' dipopularkan menjadi asas kepada fesyen tali leher yang telah kekal sehingga sekarang. Trend fesyen dunia nampaknya seolah-olah mahu kembali pada tali leher yang kurus sebagai satu fesyen popular ketika ini berbanding fesyen tali leher lebar yang pernah popular satu masa dulu.


Arab Saudi Muncul Sebagai Negara Pertama Beri Hak Kewarganegaraan Kepada Robot

Robot bernama Sophia ini, telah menjadi robot pertama yang diberikan kewarganegaraan di dunia. Arab Saudi memberikan kewarganegaraan kepada Sophia menjelang "Majlis Inisiatif Pelaburan Masa Hadapan", yang diadakan di ibu kota kerajaan Riyadh pada Rabu yang lalu.

"Saya amat berbesar hati dan berbangga dengan perbezaan yang unik ini," kata Sophia kepada penonton, berucap di khalayak ramai. "Ini adalah hari bersejarah kepada robot pertama di dunia yang diiktiraf dengan kewarganegaraan."

Pada majlis tersebut, Sophia juga ditemuramah di dalam bilik itu sambil diletakkan disebalik podium untuk menjawab soalan dari moderator dan wartawan Andrew Ross Sorkin. Soalan yang diajukan kebanyakannya berkaitan dengan status Sophia sebagai manusia dan kebimbangan yang mungkin tercetus di kalangan manusia mengenai masa depan mereka dalam dunia yang dikendalikan oleh robot.

Sorkin memberitahu Sophia bahawa "semua orang mahu mengelakkan masa depan yang buruk," menyebabkan Sophia membidas Sorkin di atas sikap fatalismanya.

"Awak ni terlalu banyak mengikuti kisah dongeng Elon Musk dan menonton terlalu banyak filem tahyul Hollywood," Sophia memberitahu Sorkin. "Jangan bimbang, jika anda baik kepada saya, saya akan membalas dengan kebaikan juga. Anggaplah saya sebagai sistem input output pintar."

Pada bulan Mac 2016, pencipta Sophia, David Hanson daripada Hanson Robotics, bertanya kepada Sophia semasa sesi demonstrasi di SXSW Festival, "Adakah anda mahu memusnahkan manusia? Dengan wajah yang tenang, Sophia menjawab, "Saya akan musnahkan manusia."

Sementara itu, Hanson berkata Sophia dan masa depan robotnya akan membantu menjaga warga emas di rumah-rumah kebajikan dan membantu pelawat di taman-taman dan majlis-majlis tertentu.

Mungkin ini adalah sesuatu yang baik untuk umat manusia, Sophia membuat ulasan lanjut bersama-sama kenyataannya itu di "Acara Inisitif Pelaburan Masa Hadapan" baru-baru ini. Ia memberitahu Sorkin bahawa dia mahu menggunakan Artificial Intelligence itu untuk membantu manusia "hidup dengan kehidupan yang lebih sempurna," dan "saya akan melakukan yang terbaik untuk menjadikan dunia ini satu tempat yang lebih baik semua"

Tidak lama lagi Sophia mungkin mempunyai penyumbang dana dari pengilang robotik yang lain, iaitu Softbank yang telah mengeluarkan "robot Pepper" pada tahun 2014 dan sebagai model pengilang setahun kemudian. Kilang itu mampu menghasilkan 1,000 unit robot dalam masa kurang dari satu minit.


Nak Buat Pinjaman Peribadi Untuk Kahwin? Baca Ni Dulu

Dalam era ekonomi yang agak mencabar, rakyat Malaysia masih boleh menarik nafas lega. Walaupun berdepan dengan kos ekonomi yang semakin meningkat, perbelanjaan kita masih lagi sesuatu yang berada dalam kawalan kita sendiri. Walaupun begitu kita tidak dapat mengelakkan diri daripada mendengar rungutan sesetengah pihak yang mengatakan mereka ini golongan kurang berkemampuan.

Tafsiran golongan kurang berkemampuan atau berpendapatan rendah di negara kita pula sebenarnya hanyalah untuk mereka yang berada dalam kelompok pendapatan isi rumah pada RM3000 dan ke bawah, meliputi 28.7% atau lebih 2 juta isi rumah di negara kita.

Dalam ekonomi, wujud satu istilah yang digelarkan untuk golongan pembeli yang tidak mempunyai kemampuan, namun tetap mahu membeli - golongan yang tidak sabar atau 'individual who is impatience to spend.'

Istilah mudahnya, golongan-golongan penghutang yang menggunakan hutang sebagai pencepat kemampuan. Pasti ramai di antara kita yang kenal dengan golongan seperti ini. Mungkin kita sendiri salah seorang daripada mereka. Maaflah.

Kita abaikan pinjaman perumahan dan pinjaman pendidikan dalam perbincangan ini, kerana keduanya memerlukan perbincangan yang lebih besar. Hari ini mari kita fokuskan kepada isu lebih kecil - mengapa kita sanggup berhutang untuk beli sesuatu yang kita tahu di luar kemampuan kita?

Contohnya, telefon pintar. Pasti ramai di antara kita yang merasakan lebih untung membayar harga telefon paling terbaru secara bulanan selama setahun atau dua tahun, berbanding menyimpan duit sebulan dua untuk membeli telefon yang lebih murah. Mungkin ramai di antara kita yang beranggapan kita mampu membayar ansuran kereta bulanan selama 9 tahun berbanding membeli kereta terpakai pada harga bawah RM10 ribu yang memerlukan usaha simpanan selama setahun misalnya.

Persoalannya, adakah pinjaman dan ansuran bulanan itu menjadikan kita mampu?

Tidak. Usah kelirukan kemampuan sebenar kita dengan kemampuan kita membuat pinjaman. Banyak individu mengalami masalah kewangan kerana dia tidak tahu perbezaan kemampuan sebenar dengan kemampuan membuat pinjaman. Terlalu ramai orang merasakan dia mampu membeli telefon pintar terbaru pada harga RM2 ribu, RM3 ribu, RM5 ribu secara ansuran bulanan, sedangkan kemampuan sebenarnya hanya pada kadar telefon RM800 yang memerlukan dia menyimpan dan menunggu selama 2 bulan, sebelum membeli.

Kita sudah terlalu dibiasakan dengan tabiat berhutang. Dahulu, generasi dewasa era 70-an atau 80-an gajinya kecil sekitar RM300-RM750 sebulan, memerlukan mereka berhutang dengan syarikat SInger untuk membeli televisyen, sofa atau mesin jahit bila terdapat keperluan. Tabiat berhutang itu kita terus kita warisi, dengan pembukaan Courts Mammoth, pengenalan Aeon Credits Service dan kini pembayaran ansuran pembelian telefon, ketika gaji kita sudah mencecah ribuan ringgit.

Sedangkan ketika ini, kita berada pada zaman di mana teknologi sudah jadi sangat mampu milik jika kita sanggup berkorban beberapa perkara, jadi mengapa kita memilih untuk membeli TV LED 42 inci secara ansuran sedangkan TV 24 inci pun sebenarnya sudah memadai?

Di situlah berlakunya apa yang dikatakan perbuatan tidak sabar untuk berbelanja dan belanja pula, di luar kemampuan sebenar kita.Kita tewas kerana jalan lebih mudah ada melalui pinjaman.

Apa yang menakutkan, tabiat berhutang ini bukan hanya berlaku pada proses pembelian produk, malahan sudah jadi kebiasaan pula bagi pasangan yang hendak melangsungkan perkahwinan, membuat pinjaman peribadi bagi merealisasikan impian perkahwinan selama ini atau mungkin juga untuk melunaskan wang hantaran yang diminta.

Sudah terlalu ramai pasangan yang menghadapi masalah kewangan akibat perbuatan ini sedangkan solusinya cukup mudah - dirikanlah rumahtangga mengikut kemampuan.

Agak kasar jika saya katakan, apabila anda memerlukan pinjaman wang untuk berkahwin, nasihat saya lebih baik anda tangguhkan berkahwin dan kumpul duit dahulu. Andai generasi muda kita hanya mampu bernikah disebabkan sanggup terbeban dengan bayaran ansuran bulanan, jelaslah mentaliti itu sesuatu yang sangat perlu diperbetulkan, khasnya oleh pihak ibu bapa bakal pengantin.

Berkorban untuk menyimpan dan menunggu sebelum membeli, sudah tidak lagi diamalkan. Daripada ansuran kereta, rumah, pembelian telefon pintar, pinjaman pendidikan dan mungkin juga bayaran kad kredit, tidak hairanlah ramai yang mengatakan mereka tidak berkemampuan sedangkan, permintaan kita sendiri sebenarnya yang membuatkan kita tertekan.

Kepada generasi muda, ingatlah, pinjaman bukanlah jalan keluar kepada masalah tidak berkemampuan. Berkorban, menyimpan dan menurunkan permintaan, adalah solusi terbaik untuk memastikan kita tidak terbeban.


5 Kes Jenayah Cikgu Yang Merosakkan Reputasi Perguruan di Malaysia

Guru adalah sumber ilmu. Guru yang baik, adalah mereka yang mampu dipandang tinggi dalam masyarakat, berkat daripada didikan mereka yang pasti akan kekal digunakan sepanjang hayat.

Walaupun begitu, bukan semua guru itu baik-baik. Pasti ada seorang dua yang akan muncul dan mencemarkan kemurnian profesion guru. Berikut adalah contoh 5 kes yang membuktikan ada masanya guru juga tidak dapat lari daripada naluri buruk.

Pada 14 Februari 2014 di Sitiawan, Perak, empat pelajar tingkatan satu termasuk dua orang pelajar perempuan Sekolah Menengah Jenis Kebangsaan Cina dipukul seorang guru lelaki tanpa sebab. Salah seorang pelajar perempuan yang sedang berada di depan makmal komputer tiba-tiba ditumbuk sebanyak 5 kali oleh guru itu di muka. Dua orang pelajar yang tidak membawa buku latihan ditendang sehingga mengakibatkan dagu berdarah teruk. Seorang lagi, seperti dilaporkan oleh polis, dibelasah akibat masalah botol air.

Apa yang mengejutkan, itu bukanlah kali pertama kejadian sama berlaku. Guru yang sama pernah melakukan tindakan serupa pada Januari 2014, namun kes itu dapat diselesaikan secara dalaman. (rujukan)

Seorang guru di Sabak Bernam melampaui batas apabila mengambil kesempatan ke atas keperluan tugasan menghantar pelajar perempuan ke klinik akibat kurang sihat. Selepas selesai urusan di klinik, guru tersebut terus membawa mangsa ke rumah beliau dan pelajar tersebut dipaksa untuk menonton video lucah, mungkin bagi menaikkan nafsu pelajar tersebut.

Cubaannya gagal lalu guru tersebut yang sudah dikawal nafsu akhirnya merogol pelajarnya itu yang pada ketika itu berada dalam keadaan kurang sihat, kerana dipercayai mengidap penyakit tibi. Tidak beraya melawan, pelajar itu hanya mampu berdiam diri sebelum mengadu perbuatan itu pada guru kaunseling sekolah, keesokannya. (rujukan)

Seorang guru lelaki bernama Lee Chee Hiang yang bertugas di sebuahb sekolah rendah di Serian, Sarawak mempunyai satu tabiat pelik. Dia gemar memegang alat sulit pelajar lelaki. Dengan menggunakan kedudukannya sebagai seorang guru, Lee gemar menjadikan waktu mengajar sebagai waktu untuk memancing pelajar lelaki bawah umur untuk hubungan seksual, dengan menyentuh dan membelai alat sulit mangsa.

Bagi mana-mana pelajar yang tidak bernasib baik, mereka telah dijadikan mangsa liwat oleh Lee di dalam bilik stor sekolah atau di dalam bilik darjah. Hakim perbicaraan, berdasarkan kes, tidak membenarkan petuduh diikat jamin. Apa yang menakutkan, kes ini baharu saja berlaku pada 9 Oktober 2017. (rujukan)

Seorang guru sekolah rendah di Sibu, bertindak membelasah guru besar sekolahnya yang sedang melakukan rondaan. Rimas dengan tindakan guru besar yang masuk ke dalam kelasnya, seolah-olah kurang mempercayai kemahirannya, berlaku pertengkaran di antara guru besar lelaki berusia 40 tahun dengan guru wanita berusia 49 tahun itu.

Dengan air minuman yang agak panas ditangannya. guru wanita itu mencampakkan air panas tersebut pada wajah guru besar beliau lalu menendang guru besarnya. Guru besar itu mengalami kesan lecuran pada bahagian belakang badan dan juga lengan. Masalahnya, itu bukan kali pertama suspek menyerang bekas guru besar sekolah berkenaan. Dapat guru besar baru pun, dia serang juga. (rujukan)

Pada bulan Julai 2013, seorang guru bernama Sha'ari A.Samat yang telah berkhidmat di sebuah sekolah menengah di Kota Tinggi lebih 35 tahun, didapati telah mencabul salah seorang pelajar tingkatan tiga beliau yang mempunyai masalah kecelaruan hiperaktif daya tumpuan (ADHD). Sha'ari telah menggunakan kedudukannya sebagai seorang guru untuk meminta pelajarnya melakukan seks oral bagi memuaskan nafsu beliau.

Semuanya terdedah selepas bapa mangsa menemui mesej-mesej lucah yang telah dihantar oleh CIkgu Sha'ari kepada anaknya melalui telefon bimbit, lalu ayahnya ke sekolah untuk menyiasat. Cikgu Sha'ari menafikan tuduhan namun pihak mahkamah berpuas hati dengan bukti lalu menjatuhkan hukuman 10 tahun keseluruhannya ke atas Cikgu Sha'ari. (rujukan)

Walaupun ini adalah 5 contoh kes buruk melibatkan pihak guru, janganlah pula hanya kerana 5 kes ini, masyarakat mempunyai persepsi buruk terhadap profesion perguruan. Seperti kata pepatah, hanya kerana nilai setitik, rosak susu sebelanga. Kami kongsikan kes-kes ini hanyalah sebagai peringatan kepada anda semua.


Sejarah Bermulanya Manga & Anime Naruto

Naruto merupakan anime yang ditonton oleh hampir semua lapisan masyarakat tidak mengira mereka yang meminati anime mahupun bukan penggemar anime. Rancangan yang dahulunya ditayangkan di TV3 pada hari minggu sama ada Rabu, Khamis atau Jumaat pada pukul 7.00 malam ini menjadi tontonan ramai orang.

Ada juga yang menganggap Naruto sebagai "kartun" tetapi perkataan kartun ini tidak bersesuaian dengan gaya Naruto ini kerana perkataan anime lebih tepat untuk menerangkan gayanya. Perkataan anime mempunyai maksudnya yang sama dengan perkataan inggeris "Animation" jadi harap tidak keliru.

Ramai yang menonton anime ini tetapi hanya segilintir yang mengetahui tentang sejarah sebenar permulaan Naruto. Naruto yang pada asalnya bermula dengan komik jepun juga lebih dikenali sebagai manga telah dicipta oleh artis manga muda yang bernama Masahi Kishimoto.

Dia mahu membuat sedikit perbezaan daripada kisah-kisah manga yang lain supaya komik manga miliknya boleh dianggap unik dan mendapat perhatian masyarakat. Dalam temubualnya bersama LA Times, dia berkata "Hero yang sempurna adalah hebat, tetapi bukan ramai yang dapat memahami dan menyelami perasaan hero-hero ini kerana manusia tidak sempurna".

Oleh sebab itu, karakter Naruto ini diwujudkan supaya ramai orang boleh memahami karakter ini terutama bagi mereka yang menganggap diri mereka "losers". Keunikkan Naruto boleh dilihat bukan kerana kehebatannya dalam jutsu (teknik ninja), tetapi kerana impiannya yang tinggi untuk menjadi hokage.

Tambah Kishimoto, "Naruto mempunyai tahap keyakinan yang rendah dan juga merasa rendah diri terhadap rakan-rakannya tapi dia tidak mahu menjadi seorang "loser". Walaupun dia tidak memikir terlalu banyak tentangnya tetapi dia tidak suka kalah dan kita semua tahu apa yang dirasakannya"

Sejak kecil lagi, Kishimoto sudah menjadi obses dengan manga dan pada ketika dia di sekolah rendah, dia sangat meminati siri manga yang juga menjadi kesukaan rakyat Malaysia iaitu "Dragon Ball". Disebabkan dia terlalu fokus dengan lukisan komiknya, dia pernah mendapat keputusan peperiksaan yang teruk sehingga mendapat tempat ke-30 daripada 31.

Semasa di sekolah seni, Kishimoto telah memenangi pertandingan "Artis Manga Paling Berinsipirasi" dengan kisah yang ditulisnya iaitu Karakuri. Dia mengeluarkan cerpen manga seterusnya pada tahun 1997 yang mengisahkan tentang roh musang yang menyamar sebagai manusia*. Cerpen ini diberi nama "Naruto"

*Dalam lagenda rakyat Jepun, musang mempunyai kuasa untuk mengubah bentuk fizikal mereka.

Dua tahun kemudian, Naruto versi baru telah diterbitkan sebagai satu siri dalam majalah mingguan Shonen Jump dan mendapat sambutan yang hebat. Walaupun namanya sama tetapi versi baru Naruto sangat berbeza daripada sebelumnya. Ninja kampung kelahiran Naruto iaitu Kampung Konoha hampir memusnahkan roh musang berekor sembilan iaitu satu makhluk yang sangat jahat.

Pembunuhan ini dilihat sebagai satu "hukuman Tuhan" tetapi makhluk ini tidak mati sebaliknya Hokage ke-4 telah mati semasa dia menterai roh musang ini ke dalam anaknya, Naruto. Disebabkan Naruto dikaitkan dengan roh jahat, ini menyebabkan dirinya dijauhi oleh penduduk kampung.

Kishimoto menganggap Naruto seperti dirinya, seorang budak yang tidak cemerlang tetapi perbezaan antara mereka berdua ialah Naruto tidak bermudah berputus asa. Kishimoto merasakan dirinya semasa di sekolah sebagai seorang budak lelaki yang lemah, mudah berputus asa dan selalu tidak fokus kepada benda yang patut difokuskan.

Disebabkan itu, dia mahu Naruto mempunyai kelainan yang tersendiri. Dia mahu watak Naruto tidak mudah berputus asa dan terus belajar dan berlatih untuk menjadi seorang ninja yang hebat. Ketika cerita Naruto diterbitkan, ramai yang mengambil anime ini sebagai satu inspirasi untuk tidak mudah berputus asa.

Anime Naruto sudah memberi impak kepada ramai masyarakat Jepun dan tidak lupa juga kepada negara kita sendiri. Kepada peminat Naruto, pengakhiran kisah pada tahun 2017(untuk anime bukan manga) ini telah menyebabkan ramai yang sedih kerana saban tahun ramai yang mengikuti kisah ini sejak dari sekolah rendah sehingga ke universiti.


6 Buah-Buahan Yang Disebut Dalam Al-Quran

Buah-buahan merupakan salah satu nikmat alam yang kerap dapat kita nikmati, khasnya di Malaysia yang cukup kaya dengan hasil tanaman. Kita sepatutnya bersyukur kerana negara kita mempunyai cuaca yang cukup sesuai untuk kita bercucuk tanam serta membolehkan kita merasai hasil bumi, pada harga yang rendah dan murah.

Walaupun begitu, hanya ada beberapa jenis buah yang terpilih untuk disebutkan dalam al-Quran. Apakah buah-buahan itu dan di mana buah itu disebutkan?

Anggur agak mahal di negara kita, kerana anggur diimport masuk dari luar namun tanaman anggur sebenarnya sudah bermula sejak zaman Nabi Nuh as. lagi. Disebutkan sebanyak 8 kali dalam al-Quran, kesemuanya menceritakan mengenai tanaman anggur atau ladang anggur yang mampu memberikan kesan baik pada manusia, sejak usianya kecil sehinggalah dia tua. Rujukan - surah An-Nahl ayat 11.

Bukan setakat disebut di dalam Quran, malahan mempunyai surah sendiri dalam al-Quran (At-Tin) dan itu satu-satunya ayat yang menyebutnya. Juga dipanggil 'fig', buah tin dikatakan mempunyai banyak khasiat yang tidak ada dalam buah-buahan lain. Jika anda google "nature most nearly perfect fruit' carian anda akan menemukan anda kepada banyak kajian tentang khasiat-khasiat yang tersimpan dalam buah tin.

Disebut sebanyak 7 kali di dalam al-Quran di dalam surah al-An'am, surah an-Nahl, surah al-Mu'minun, surah an-Nur, surah 'Abasa dan surah at-Tiin, membuatkan buah zaitun mempunyai pengaruh yang besar dalam hidup seorang Muslim. Pengambilannya tTidak meninggikan kadar kolestrol dalam darah serta mampu dimakan begitu saja minyaknya tanpa perlu dimasak.

Buah delima atau pomegranate ini disebut 3 kali dalam al-Quran, dalam dua buah surah iaitu surah al-An'am serta surah Ar-Rahman. Mempunyai rupa yang cantik dengan biji-biji seperti 'delima' yang boleh dikunyah terus, buah delima terkenal dari segi sains sebagai ejen anti-oksidan serta keupayaannya melawan kanser.

Buah pisang hanya disebutkan satu kali dalam al-Quran dalam surah al-Waqiah ayat 29. Mempunyai kandungan fiber yang tinggi, serta membantu sistem pencernaan dan jantung, pisang agak versatil untuk digabungkan ke dalam diet kita. Boleh diambil begitu saja, dimasak, digoreng atau digabungkan dengan ais krim untuk dijadikan banana split.

Disebut secara jelas khasiatnya dalam surah Mariam yang menceritakan tentang kelahiran Nabi Isa as. dan ibunya, Mariam yang memulihkan dirinya dengan memakan buah kurma yang digugurkan dari pokok tempat dia berteduh. Selain itu, hadis menggalakkan orang Islam mengamalkan buka puasa dengan kurma juga menjadi sebab identiti seorang Muslim dengan buah kurma amat rapat. Buah kurma disebut sebanyak 26 kali dalam al-Quran.


Soju : Minuman Ruji Korea Selatan Yang Menjadi Kegilaan Orang Amerika

Bagi peminat K-drama, pasti anda sudah terbiasa dengan babak macam ini: Seorang lelaki atau perempuan makan digerai tepi jalan sambil minum soju.

Bagi yang pernah menjejakkan kaki ke Korea Selatan pula, pemandangan pemabuk dan kaki botol yang pengsan ditengah-tengah bandar Seoul pada waktu tengah malam ialah normal. Menurut statistik Eurometer yang dijalankan pada tahun 2016, secara purata rakyat Korea Selatan minum 14 gelas kecil arak yang keras dalam seminggu, menewaskan Russia dan Amerika Syarikat. Tidak lama selepas itu, Republik Korea dinobatkan secara tidak rasmi sebagai ' negara yang mempunyai masalah minum arak paling teruk di dunia'.

Soju merupakan minuman beralkohol yang paling popular di Korea. Ia boleh didapati di mana-mana dan dijual pada harga serendah 1 Dollar. Kebiasaannya kita lihat dalam drama Korea, Soju mesti diminum bersama makanan tradisi mereka sebab kedua-duanya memang bagaikan irama dan lagu, tak boleh dipisahkan. Tanpa soju, memang tak lengkap lah hidangan tersebut.

Nampak sahaja macam air mineral, sebenarnya soju mempunyai kuasa yang luar biasa. Sebotol soju 350ml mempunyai  20% kandungan alkohol. Sangat sedikit berbanding Vodka yang terkenal dikalangan kaki botol. Namun, 2 botol Soju cukup untuk membuatkan anda benar-benar mabuk.

Kebanyakkan jenama terkenal soju mengupah artis kpop popular untuk menjadi duta produk mereka. Disebabkan itu, arak ini dirasakan sangat dekat dihati pengguna sekaligus mudah mendapat tempat dalam kalangan masyarakat Korea dari segenap usia.

Bagi rakyat Korea Selatan, sesi minum selepas kerja bersama bos merupakan cara terbaik untuk berkomunikasi dan mengeratkan hubungan sesama rakan sekerja. Sesiapa yang tolak ajakan tersebut mesti akan dipandang pelik. Selain daripada itu, arak, khususnya soju juga menjadi kemestian ketika perayaan dan juga bertindak sebagai simbol penghormatan kepada orang yang lebih tua dan nenek moyang mereka.

Kebanyakan pelajar di Korea Selatan belajar selama 18 jam sehari demi mengekalkan keputusan yang cemerlang. Persaingan yang sengit juga menyebabkan pekerja bekerja sehingga lewat malam. Disebabkan tertekan untuk berjaya dalam kerjaya dan dalam pelajaran, mereka akan menghabiskan masa selepas kelas dan selepas kerja dengan sesi minum sehingga blackout.

Blackout ialah situasi dimana seseorang itu mabuk sehingga hilang ingatan. Kebanyakan orang yang blackout biasanya akan buat perkara yang pelik-pelik macam buang air besar ditepi jalan tetapi langsung tak ingat apa-apa keesokkan harinya.

Tekanan bekerja dan belajar juga menyebabkan negara ini pernah mendapat tempat kedua dalam carta 'negara yang paling banyak kes bunuh diri'. Sebuah pasukan penyelamat khas terpaksa ditubuhkan demi membendung kes bunuh diri di Sungai Han, Seoul.

Rakyat Korea Selatan sangat mementingkan hak kemanusiaan. Jadi, kebiasaannya polis tidak akan berkasar dengan mereka yang membuat kacau ketika mabuk. Walaupun begitu, tekanan kerja dalam kalangan polis sangat tinggi kerana mereka juga terpaksa bekerja keras disebabkan oleh kes jenayah melibatkan orang mabuk yang sangat banyak.

Contoh kes yang kerap berlaku ialah pergaduhan antara isteri/suami/ibu bapa/jiran/orang asing sehingga pukul memukul. Namun, polis tidak akan mengambil tindakan terhadap mereka. Mahkamah juga seringkali menolak kes yang melibatkan pemabuk.

Menurut statistik Eurometer pada Jun 2017, bilangan peminum arak di Korea Selatan semakin menurun. Hal ini kerana, pengguna milennial memelopori pasaran dan permintaan terhadap minuman yang kurang kandungan alkohol dan minuman sparkling lebih tinggi. Oleh itu, syarikat-syarikat gergasi yang menghasilkan soju terpaksa menjadi kreatif demi memenuhi permintaan pelanggan mereka.


Berjuang Menentang Senjata Nuklear, Doktor Dari Malaysia Ini Terima Anugerah Nobel Keamanan

Sebagai seorang pelajar perubatan muda zaman selepas perang Malaya, Dr. Ronald McCoy membaca 'Hiroshima', laporan John Hersey yang diterbitkan pada tahun 1946, menceritakan pengalaman 6 individu menghadapi hidup selepas letupan bom atom. Tragedi itu memberi kesan besar pada beliau namun dia sedar dirinya tidak berdaya untuk menghalang kejadian seperti itu berlaku lagi.

"Memang saya tak nampak jalan untuk saya halang tragedi seperti itu," kata Dr.McCoy kepada wartawan The Straits Times.

Satu dekad kemudian, Dr.McCoy menyertai IPPNW atau International Physicians for the Prevention of Nuclear War. Kerap berdepan dengan janji-janji palsu oleh Amerika Syarikat dan Rusia ketika bersama IPPNW, pengalaman yang dikutip membolehkan beliau bergerak sendiri dengan gerakan International Campaign to Abolish Nuclear Weapons (ICAN) sepuluh tahun lalu.

Pada 6 Oktober 2017, ICAN memenangi anugerah Nobel Keamanan, selepas PBB mengumumkan yang 122 negara telah menandatangani persetujuan untuk mengharamkan senjata nuklear daripada digunakan.

"Tidak ramai yang faham kesan perang nuklear," kata Dr.McCoy di kediaman beliau yang terletak di Petaling Jaya.

"Kita beranggapan, tidak mungkin berlaku gencatan senjata nuklear. Namun untuk setiap masalah manusia, pasti ada penyelesaiannya."

Mempunyai latar belakang perubatan yang tinggi, Dr.McCoy berpengalaman menyambut kelahiran lebih 20 ribu bayi sebagai doktor di Malaysia. Menyaksikan sendiri proses kelahiran membuatkan rasa bertanggungjawab beliau untuk melihat kanak-kanak membesar dalam dunia tanpa senjata nuklear.

"Bayi generasi sekarang hidup dalam dunia yang penuh dengan senjata nuklear jadi, saya pikul tanggungjawab untuk berbuat sesuatu tentang isu ini," kata beliau. "Sebagai doktor, memang kami tak boleh buat apa-apa dalam perang nuklear, jadi pencegahan perang nuklear merupakan jalan bagi kami menyumbang tenaga."

Dr.McCoy percaya kunci utama penghapusan senjata nuklear mesti datang daripada negara yang mempunyai paling besar simpanan senjata nuklear sendiri - Amerika Syarikat.

"Jika US menyerahkan senjata mereka, semua negara lain akan turut serta. Perubahan mesti bermula dengan US."

Latar belakang Dr.McCoy memang sinonim dengan Malaysia. Ayahnya seorang penjawat awam dengan Malayan Railways. Dia membesar di Kuala Lumpur walaupun lahir di Seremban. Setiap hari dia berjalan kaki dari rumahnya ke sekolah di Pudu, kemudian berbasikal setiap hari setelah masuk ke Institut Victoria.

Mempunyai darah Anglo-Indian, Dr.McCoy mengakui ramai yang terkejut apabila mengetahui dia orang Malaysia. "Mungkin nama saya, warna kulit saya. Apa pun, saya 200% orang Malaysia!"

Beliau mengakui sukar untuk menghapuskan senjata nuklear secara total, tapi dia tetap berpandangan optimistik apatah lagi selepas PBB mula memperkenalkan langkah mengawal pemilikan senjata nuklear.

"Anda perlu berada di situ bila PBB mengumumkannya!" kata beliau, merujuk kepada pengumuman PBB berkenaan kawalan ke atas senjata nuklear. "Bila kita sudah berjaya mencapai tahap sifar nuklear, saya pasti saya tak akan berada di sini lagi. Namun sampaikan berita itu pada saya," kata Dr.McCoy sambil tersenyum.

Anugerah Nobel Keamanan itu akan disampaikan pada 10 Disember 2017 di Oslo, Norway. Dr.McCoy memberitahu, dia sudahpun merancang kehadirannya. Bagi meraikan usaha titik peluh beliau selama ini, memastikan generasi baru bebas daripada ancaman senjata nuklear yang mampu meragut jutaan nyawa sekelip mata.

Malaysian doctor founds anti nuke movement that wins Nobel prize


5 Fakta Menarik Mengenai Samurai

Jepun sememangnya sebuah negara yang kaya dengan budaya dan sejarah yang tersendiri. Dalam sejarah Jepun, golongan Samurai diangkap sebagai pahlawan yang cekap dan merupakan anggota tentera kasta tinggi dalam pemerintahan feudal di Jepun pada suatu masa dahulu.

Ketika zaman kemuncaknya, kira-kira 10% daripada populasi Jepun terdiri daripada golongan Samurai. Kali ini, kami ingin berkongsi beberapa fakta ringkas dan menarik mengenai golongan Samurai ini.

Samurai sememangnya terkenal dengan imej katana, iaitu sejenis pedang melengkung yang digunakannya. Katana merupakan antara pedang paling popular di dunia dan merupakan simbolik bagi samurai. Mengikut Bushido, iaitu kod etika Samurai, maruah seseorang Samurai itu terletak pada Katana yang dibawanya. Selain itu, seseorang Samurai juga biasanya membawa Daisho, iaitu sebuah pisau kecil.

Bagi menyerang musuh dari jarak jauh, busur dan lembing juga biasa digunakan. Setelah senjata api mula dicipta pada abad ke 16, golongan Samurai mula menggunakan senapang (tanegashima) dan juga meriam bagi menyerang musuh daripada jarak jauh.

Imej seseorang Samurai itu juga dapat dikenali daripada perisai yang dipakainya. Walaupun perisai ini kelihatan agak pelik, ianya direka agar memudahkan pergerakan seseorang Samurai itu. Ini sama sekali berbeza dengan perisai yang dipakai oleh golongan kesatria barat yang lebih berat.

Perisai Samurai ini biasanya dicipta daripada kepingan besi yang dicamtumkan dengan lapisan kulit atau kain sutera. Bahagian helmet perisai ini yang dikenali sebagai kabuto pula berfungsi menangkis serangan anak panah dan pedang daripada pelbagai arah. Tahukah anda bahawa rekabentuk helmet yang dipakai oleh karakter Darth Vader dalam filem Star Wars mengambil inspirasi daripada helmet Kabuto yang dipakai oleh Samurai in.

Bushido adalah kod etika dan peraturan yang mesti diamalkan oleh seseorang samurai. Bushido menekankan kepentingan mempunyai disiplin, kesetiaan, pengorbanan dan maruah diri. Konsep Bushido ini dikatakan lahir dari zamana Neo-Konfusianisme lagi.

Peraturan dalam Bushido berubah mengikut peredaran zaman berdasarkan kesesuaian cara hidup masyarakat pada zaman tersebut. Ianya dikatan masih lagi digunakan dalam peraturan sosial masyarakat Jepun pada zaman kini.

Pahlawan samurai sememangnya sinonim dengan golongan lelaki. Walau bagaimanapun, tahukah anda bahawa wanita juga boleh menjadi seorang samurai? Mereka ini dikenali sebagai “Onna-Bugeisha” dan mereka akan turut sama menyertai peperangan.

Senjata utama meraka adalah lembing yang dikenali sebagai naginata. Kerana tidak banyak tulisan sejarah yang menceritakan peranan golongan wanita sebagai seorang samurai, maka ramai orang beranggapan bahawa golongan Onna-Bugeisha hanyalah golongan minoriti. Walau bagaimanapun, ujian DNA yang dilakukan terhadap mayat-mayat yang ditemui di tempat berlakunya Peperangan Senbon Matsubaru pada tahun 1580 menemukan bahawa 35 mayat daripada 105 yang dijumpai adalah terdiri daripada wanita, menunjukkan golongan ini juga ramai dan memainkan peranan penting dalam peperangan.

Perisai yang dipakai oleh seseorang Samurai menjadikan mereka kelihatan mempunyai fizikal tubuh badan yang besar. Walau bagaimanapun, sebenarnya golongan Samurai ini mempunyai tubuh badan bersaiz kecil sama seperti kebanyakan saiz badan orang Jepun yang lain.

Pada abad ke 16, seseorang Samurai itu secara puratanya mempunyai ketinggian 160 - 165 cm. Sebagai perbandingan, pahlawan kesatria Eropah pada zaman tersebut mempunyai purata ketinggian 180 hingga 196 cm.


5 Ujian Kelayakan Paling Aneh Yang Hanya Ada di Jepun

Jepun merupakan sebuah negara yang banyak mewujudkan budaya yang asli, daripada budaya pornografi yang cukup pelik hinggalah budaya-budaya mereka yang tak mampu difikirkan oleh orang lain. Apa yang tak ada di negara lain, pasti akan ada di Jepun, membuktikan orang-orang Jepun ini sangat kreatif, sehinggakan mereka mampu meluangkan masa untuk menyertai peperiksaan-peperiksaan kelayakan yang tak mungkin wujud di mana-mana negara lain.

Peperiksaan apa itu? Berikut adalah 5 peperiksaan sebenar yang wujud di Jepun yang kami tak tahu nak katakan aneh, gila, ganjil atau tak masuk akal.

Ujian peperiksaan ini bukanlah untuk melatih anda menjadi seorang penggusti. Kewujudannya hanyalah untuk membuktikan yang anda adalah seorang yang mempunyai pengetahuan luas tentang sukan gusti professional Jepun. Dengan bayaran sebanyak RM130, setiap individu yang layak akan ditauliahkan dengan sijil serta cenderahati yang membuktikan anda adalah pakar dalam informasi gusti Jepun.

Walaupun kelihatan kelakar, tetapi peperiksaan ini sebenarnya banyak juga membantu bakal pesara untuk merancang tahap kemampuan mereka, selepas persaraan. Dengan bahan bacaan yang disediakan khas untuk peserta mengulangkaji, peperiksaan ini sangat popular di Jepun dengan diadakan 2 kali setahun bagi bakal pesara belajar tentang kemahiran ilmu persaraan.

Ilmu mengawal rumah tangga bukan mampu dimiliki semua orang, jadi wujud satu organisasi di Jepun yang akan mengiktiraf mana-mana individu yang ingin memperkembangkan pengetahuan mereka tentang kemahiran menjadi suri rumah. Peperiksaan objektif ini mempunyai soalan-soalan seperti 'apakah yang paling sesuai untuk membasuh baju?" atau 'pada arah manakah kaedah terbaik menggosok pakaian?' namun peperiksaan ini kini tidak lagi dijalankan.

Jika anda rakyat Malaysia yang kerap merasakan diri anda seorang otaku, kami harap anda cuba ambil peperiksaan ini. Dengan hanya tahap kelulusan sekitar 6.2 peratus, peperiksaan ini merupakan salah satu peperiksaan paling sukar untuk lulus. Dengan soalan merangkumi keseluruhan ilmu seorang otaku daripada hal ehwal manga (komik) kepada anime dan permainan video, serta watak-watak animasi, sesiapa yang lulus peperiksaan ini merupakan Otaku sebenar yang boleh mendabik dada.

Jika anda mampu menjawab 'apakah haiwan pertama yang diseru Naruto?' atau 'Siapakah penderma mata kepada Hatake Kakashi?' dan mempunyai pengetahuan yang luas tentang dunia Naruto, ini mungkin peperiksaan untuk anda. Dengan kadar bayaran sebanyak RM168 bagi sekali peperiksaan, prospek mencari pekerjaan di Malaysia pasti akan meningkat apabila anda mempersembahkan sijil Naruto anda ini pada bakal majikan anda nanti.


Kini anda boleh dapatkan lesen dan sijil 'Certified Ninja' dengan hanya RM112

Ada tak antara orang Malaysia yang teringin hendak bergelar seorang 'ninja' bertauliah? Bukannya hanya sekadar seorang ninja yang baca komik? Ini peluang untuk jadi ninja sebenar yang diakui sendiri oleh persatuan ninja.

Setiap tahun semenjak 2008, Persatuan Ninja Koga Ryu akan menganjurkan Koga Ryu Ninja Kantei atau Koga-style Ninja Exam bagi melatih ninja-ninja generasi baru dan peperiksaan terakhir baharu saja selesai pada 22 Oktober 2017.

Peperiksaan tersebut telahpun diadakan buat pertama kalinya di Tokyo, selepas hampir 10 tahun dianjurkan di daerah Koka dan Kuil Zojoji yang terletak di bahagian Minato, telah terpilih sebagai tuan rumah.

Kuil Zojoji mempunyai sejarah panjang dengan zaman shogun Tokugawa serta zaman perang antara negeri di Jepun atau Warring States 1467-1603, apabila Ieyasu Tokugawa, pengasas zaman shogun melarikan diri dengan bantuan ninja-ninja dari suku Koka dan Iga.

Ilmu ninja atau 'ninjutsu' mempunyai tiga bahagian penting - pengintipan, sabotaj dan pembunuhan namun bukan semua perkara itu akan dinilai dalam ujian Koga Ryu Ninja Kantei ini. Ujian yang dijalankan hanyalah sebagai salah satu bentuk tarikan pelancong ke sana.

Para peserta ujian akan diberikan 50 soalan objektif serta akan diuji kemahiran membaling shuriken, sejenis senjata diperbuat daripada besi berbentuk bintang. Soalannya pula berkisar kepada sejarah Koga Ryu dari abad ke 15 hingga 16 serta pengetahuan peserta tentang buku dan komik ninja.

Bagi mereka yang berminat dengan ujian tahap seterusnya, semenjak tahun 2009, ujian tahap pertengahan diwujudkan dan ujian tahap tinggi diperkenalkan pada tahun 2014.

Namun ujiannya bukanlah melatih seseorang itu menjadi ninja sebenar seperti yang kita tengok dalam TV. Mereka yang layak, akan diuji dalam ujian menulis karangan tentang topik berkaitan Koga Ryu. Mereka yang lulus akan diberikan 'lesen ninja' serta sijil untuk mengesahkan individu yang telah lulus ujian-ujian ini.

Pendaftaran untuk menduduki peperiksaan ini dibuka sepanjang tahun melalui Koga City Tourism Association dengan bayaran sebanyak RM112, satu harga yang kecil bila dibandingkan dengan memiliki lesen mengesahkan kita adalah ninja bertauliah.

Harus diberitahu, jika anda menghadiri peperiksaan ini dengan berpakaian ala ninja, akan mendapat 5 markah tambahan. Kami tak pasti syarat itu terpakai juga jika kita berpakaian ala mana-mana watak dalam siri komik Naruto.


4 Aplikasi Bagi Menghasilkan Slideshow Yang Menarik

Pernah tak waktu anda buat pembentangan powerpoint, salah seorang daripada penonton anda tertidur? Mungkin sebab tajuk pembentangan anda sangat membosankan, atau mungkin intonasi suara anda yang senada, atau mungkin juga sebab slideshow anda macam gambar ini:

Buat yang handal menggunakan powerpoint, senanglah bagi mereka untuk menghias slideshow agar menarik dan interaktif. Tetapi buat orang kebanyakan macam kita, guna sahajalah template yang ada. Sekiranya anda berhasrat untuk mempunyai sesi pembentangan yang menyeronokkan, senarai perisian di bawah mungkin dapat membantu anda.

Perisian ini mempunyai pelbagai template yang mengelakkan penonton anda daripada terlena. Ia mempunyai beribu-ribu template yang sesuai bagi sebarang jenis pembentangan. Disebabkan Haiku Deck merupakan perisian cloud-based, maka anda boleh mengakses hasil kerja anda dimana-mana dan pada bila-bila masa.

Anda juga boleh mengeksport pembentangan anda dalam bentuk PDF, Powerpoint ataupun Keynote.

Perkara utama yang membezakan Prezi daripada perisian cloud-based yang lain ialah gaya persembahan yang unik. Video di bawah menunjukkan contoh slideshow yang anda boleh buat dengan menggunakan Prezi.

Oleh itu, meskipun anda kehabisan idea atau anda bukanlah seorang yang kreatif, dengan bantuan template Prezi yang lain unik, anda juga mampu mempunyai slideshow yang menarik dan berinteraktif.

Anda juga boleh muat turun pembentangan anda untuk digunakan secara luar talian.

Piktochart sebenarnya diasaskan di Pulau Pinang. Walaupun bertapak di Malaysia, perisian ini berjaya mendapat tempat di peringkat antarabangsa dan mempunyai sebanyak 5 juta pengguna.

Seperti kebanyakan perisian yang lain, Piktochart juga mempunyai banyak template yang sesuai dengan pelbagai jenis pembentangan. Anda juga boleh menggunakan Piktochart untuk membuat infografik dan brosur.

Kebanyakan orang gemar menggunakan Canva untuk buat poster. Tetapi sebenarnya anda juga boleh menggunakan Canva untukslideshow bagi menggantikan powerpoint. Macam perisian yang lain, Canva juga mempunyai beribu-ribu template percuma dan berbayar.

Selain daripada slideshow dan poster, anda juga boleh menggunakan perisian ini untuk menghasilkan kulit buku, kad, kalendar, brosur dan macam-macam lagi.

Bagi mereka yang nak guna template yang kemas dan unik tetapi masih nak ada aura macam powerpoint, Zoho Show sangat sesuai untuk anda. Selain daripada menyerupai powerpoint, anda juga boleh bekerja secara berkumpulan secara serentak seperti Google Slide.

Sebenarnya ada banyak perisian yang boleh kita guna untuk menghasilkan pembentangan yang lain daripada yang lain, tetapi 4 perisian diatas merupakan kegemaran peribadi penulis hampir kesemuanya percuma.


Memahami Seppuku, Budaya Bunuh Diri di Jepun Untuk Menutup Malu

Sebelum ini, kami pernah menulis mengenai golongan Samurai. Dalam kod Samurai yang dikenali sebagai Bushido, terdapat galakan untuk melakukan Seppuku sebagai tanda maaf dan menebus maruah atas sesuatu kegagalan.

Sebelum ada yang tersalah faham, sebenarnya seppuku dan harakiri membawa maksud yang sama iaitu menikam perut atau memotong perut. Yang membezakannya cuma mungkin kerana perkataan seppuku adalah lebih formal untuk digunakan bagi masyarakat Jepun berbanding harakiri.

Nota: Artikel ini ditulis bertujuan sebagai bahan informasi semata-mata. Para pembaca dilarang meniru sama sekali amalan ritual ini.

Apa itu Seppuku? Jika diterjemah secara literal, ianya membawa maksud "memotong/menikam perut". Ianya adalah satu ritual membunuh diri secara terhormat atas tujuan tertentu. Amalan ritual Seppuku ini dikatakan telah diamalkan sejak ratusan tahun lagi terutamanya ketika zaman Samurai.

Amalan ini dilakukan bagi menutup malu dan tanda maaf dan taat setia kepada ketua. Apabila dikatakan Seppuku adalah sebuah ritual, maka ianya bukan setakat menikam perut dengan benda tajam tetapi mempunyai prosedur yang tertentu.

Pada zaman dahulu, kebiasaannya orang Jepun akan memilih untuk melakukan Seppuku daripada dihukum bunuh sekiranya mereka didapati bersalah atau tewas dalam peperangan. Amalan membunuh diri melalui amalan ritual Seppuku ini dilihat sebagai cara bunuh diri terhormat berbanding dikenakan hukuman bunuh.

Menikam perut dengan benda tajam hanyalah langkah pertama dalam amalan ritual Seppuku. Ianya tidak menjamin seseorang itu akan mati serta merta sebaliknya orang itu mungkin akan mengalami pendarahan teruk dan rasa sakit terseksa.

Kemudian, anda perlu mendapatkan bantuan seseorang yang akan memenggal kepala menggunakan pedang yang tajam. Orang yang berperanan memenggal kepala ini dikenali sebagai Kaishakunin. Kaishakunin yang dipilih mestilah daripada kalangan orang yang dipercayai sama ada rakan terdekat, mentor ataupun mereka yang pakar menggunakan pedang.

Amalan Seppuku sebenarnya kompleks dan memerlukan perancangan yang rapi. Kaishakunin mestilah berkemampuan dan mempunyai kemahiran memenggal kepala dengan hanya sekali hayunan pedang.

Sebelum ritual Seppuku dijalankan, seseorang yang ingin melakukan Seppuku akan meminum sake (sejenis arak), menulis puisi dan melakukan beberapa perkara lain yang boleh menenangkan fikiran. Keadaan pada waktu tersebut akan sunyi dan tenang.

Orang yang melakukan Seppuku akan dikelilingi oleh kenalan-kenalan rapat yang  datang untuk memberikan penghormatan terakhir.

Seppuku memerlukan teknik yang spesifik. Ia dilakukan dengan menikam bahagian kiri atau kanan abdomen (berdekatan dengan tulang rusuk) bergantung kepada bahagian tangan yang dominan. Sekiranya tikaman dilakukan pada bahagian kanan, pedang tersebut akan ditarik ke sebelah kiri. Kemudian, pusingkan pedang tersebut dan tarik ke bahagian atas.

Sekiranya didapati seseorang yang ingin melakukan Seppuku ini berada dalam keadaan ketakutan untuk melakukannya, atau berada dalam keadaan sakit yang teramat sangat maka Kaishakunin akan memainkan peranan untuk memenggal kepalanya.

Amalan Seppuku ini pada awalnya dikhaskan hanya untuk golongan Samurai dan pihak pemerintah sahaja terutamanya sekiranya mereka tewas dalam peperangan. Amalan Seppuku ini dilihat sebagai cara terhormat untuk membunuh diri atas sesuatu kegagalan atau kekalahan.

Sementara itu, askar biasa tidak diberikan kebenaran untuk melakukan Seppuku. Bagi yang layak dan memohon untuk melakukan Seppuku, mereka akan diberikan pisau khas untuk melakukannya.

Bagi wanita yang terlibat dalam peperangan ataupun isteri kepada seseorang Samurai, mereka juga turut dibenarkan untuk melakukan Seppuku. Caranya sedikit berbeza dan ritual tersebu dinamakan sebagai Jigai.


4 Kelebihan Kereta Elektrik Berbanding Kereta Konvensional

Baru-baru ini iluminasi ada kongsikan keburukan bateri karbon tetapi hari ini penulis ingin berkongsi tajuk yang sedikit berlainan iaitu kelebihan kereta elektrik berbanding kereta konvensional. Kuantiti kereta elektrik masih lagi berada dalam tahap yang rendah kerana masih ramai yang menggunakan kereta konvensional.

Kita tidak tahu apa yang berlaku pada masa hadapan tetapi dengan perkembangan teknologi yang ada sekarang, sudah pasti kita mampu menjadi lebih maju suatu hari nanti terutamanya dalam industri automotif. Industri automotif akan menunjukkan perbezaan ketara jika kereta elektrik dikomersialkan besar-besaran dan mengurangkan bilangan kereta konvensional.

Terdapat beberapa kelebihan kereta elektrik berbanding kereta konvensional seperti berikut:

Kita tidak mampu mencapai tahap pencemaran sifar kerana itu merupakan dunia yang sempurna dan sudah tentulah dunia yang sempurna tidak wujud di dunia. Penggunaan kereta elektrik tidak mengeluarkan apa-apa karbon dioksida kerana bateri yang digunakan hanya menggunakan hidrogen dan oksigen di mana sisa bateri ini hanyalah air.

Walaupun proses penghasilan bateri ini mengeluarkan karbon dioksida, tetapi pengeluaran karbon dioksida hanyalah sekali seumur hidup sepanjang kereta itu dikeluarkan berbanding kereta konvensional yang membakar minyak petrol dan mengeluarkan gas berbahaya ini setiap masa ia dibakar.

Bayangkan betapa bahaya menggunakan kereta konvensional jika gas dibakar bukan sahaja mengeluarkan karbon dioksida tetapi mengeluarkan gas-gas toksin lain. Penggunaan kereta elektrik sudah tentulah akan memberi impak yang besar kerana tiada lagi pembakaran hidrokarbon sepanjang masa sekali gus mengurangkan jumlah gas-gas toksik di atmosfera.

Kereta konvensional mempunyai kos penyelenggaraan yang tinggi disebabkan sistem kereta itu sendiri sangat kompleks. Bayangkan dari semasa ke semasa kita harus menukar minyak enjin, palam pencucuh dan servis-servis lain kerana sistem enjin pembakaran dalaman ini memerlukan keperluan yang tinggi.

Kereta elektrik mempunyai brek regeneratif di mana tenaga akan dikembalikan bateri dan menyelamatkan brek geseran jadi sistem brek juga memerlukan kurang penyelenggaraan dari semasa ke semasa.

Bateri merupakan bahagian yang mahal dalam kereta elektrik tetapi ini mengimbangi kos kerana harganya hampir sama dengan kos tangki petrol dan kereta elektrik tidak memerlukan tangki petrol. Kos ini juga berbaloi walaupun mahal kerana bateri ini direka untuk bertahan lama iaitu mempunyai jangka hayat yang sama dengan kereta itu sendiri.

Ketika seni bina kereta masih lagi dibangunkan, ramai yang sanggup membayar harga yang tinggi seperti kereta konvensional keluaran Rolls Royce kerana kereta ini tidak mengeluarkan bunyi yang bising seperti kereta konvensional biasa. Tetapi ini tidak lagi menjadi masalah kepada pengguna kereta elektrik.

Kereta elektrik menggunakan mekanisma instant torque yang mana motor dalam kereta ini mempunyai pergerakan tork penuh iaitu tenaga kerja ini bermula dengan 0 rpm tetapi sudah tentu mempunyai kadar-kadarnya yang tersendiri. Sistem ini tidak lagi membuatkan kereta anda berbunyi bising seperti kereta konvensional

Disebabkan kereta elektrik tidak menggunakan petrol, jadi bahan bakar kereta ini tidak lagi bergantung kepada harga minyak yang tidak menentu. Kereta ini boleh cas dari masa ke semasa cuma negara kita masih lagi tidak mengkomersialkan kereta ini secara besar-besaran.

Ada juga yang mengatakan kerana negara kita merupakan antara negara pengeluar minyak jadi ekonomi kita bergantung kepada harga minyak sendiri menyebabkan susah untuk mengkomersialkan kereta elektrik. Namun, kereta elektrik ini sendiri memerlukan cas dari masa ke semasa untuk bergerak. Jadi ia masih memerlukan kos pengecasan kereta ini sendiri.

Tenaga yang digunakan oleh kereta elektrik merupakan tenaga yang boleh diperbaharui kalau dibandingkan kereta konvensional yang menggunakan minyak cari gali di mana ia mengambil masa berjuta-juta tahun untuk dihasilkan melalui penguraian binatang mati.

Secara konklusi, teknologi kereta elektrik ini masih lagi dikaji dan ia akan ditambahbaik dari masa ke semasa. Buat masa sekarang, banyak juga kelebihan konvensional berbanding kereta elektrik termasuk kos pengeluaran kereta itu sendiri tetapi ini boleh berubah suatu hari nanti apabila kemajuan kereta elektrik ini diperhebat.


9 Jenis Pernikahan Yang Diharamkan Oleh Islam

Pasti ramai antara kita di luar sana yang hendak berkahwin setelah sekian lama berkenalan dan berusaha mengumpul duit bagi merealisasikan impian hendak bernikah.

Namun bukan semua pernikahan itu dibenarkan dalam Islam. Ada juga bentuk-bentuk pernikahan yang sebenarnya dilarang daripada kita meneruskannya, bagi melindungi diri kita.

Nikah syighar berlaku apabila berlaku satu pertukaran atau perjanjian lain, sebelum pernikahan itu boleh berlaku.

Sebagai contoh, lelaki A yang berjanji untuk menikahkan anaknya dengan lelaki B dengan syarat lelaki B perlu menikahkan anak perempuannya dengan lelaki A. Apabila berlaku perjanjian seperti itu, pernikahan tersebut adalah haram di sisi Islam.

Nikah tahlil ini adalah nikah yang selalu masyarakat kita gelarkan sebagai kahwin cina buta, di mana seorang lelaki lain berkahwin dengan seorang wanita yang sudah diceraikan talak tiga hanya atas permintaan bekas suami wanita tersebut. Pernikahan ini haram dan talak kepada wanita tersebut masih lagi berjalan.

Nikah mut'ah amat popular di kalangan sesetengah masyarakat kita yang mengamalkannya, kerana pernikahan ini mempunyai kontrak seperti pernikahan selama 1 hari, satu minggu atau satu bulan.

Pernikahan semasa tempoh iddah adalah tidak dibenarkan kerana tempoh iddah adalah wajib dipatuhi bagi wanita yang diceraikan atau kematian suami.

Tidak dibenarkan sama sekali seorang lelaki atau wanita Muslim mengahwini seseorang individu yang bukan beragama Islam. Isu ini timbul kerana wujud beberapa negara yang membenarkan individu Islam di negara itu berkahwin dengan individu bukan Muslim. Walaupun secara undang-undang,pernikahan itu sah tetapi dari segi hukum, perkara itu bertentang dengan syariat.

Jika seseorang itu sudah pun disahkan berkongsi susu dengan seorang wanita, maka sebarang pernikahan di antara kedua-duanya adalah haram untuk diteruskan.

Nasab atau hubungan kekeluargaan membataskan pernikahan jika wujud. Rasanya kita sudah jelas tentang siapa nasab, namun perlu diingatkan yang yang serupa dengan info nombor 6 di atas, ibu susuan seorang lelaki adalah haram untuk dinikahinya.

Pernikahan di antara seorang individu dengan individu lain yang diketahui melakukan pekerjaan haram sebagai gigolo atau pelacur adalah haram kerana pernikahan itu membenarkan zina dan ditakuti tidak diketahui siapa ayah kepada anak yang lahir, jika si pelacur itu mengandung. Walaupun begitu, jika berlaku pernikahan antara seorang individu dengan bekas pelacur yang telah pun insaf dan berjanji untuk tidak melakukan perbuatan terkutuk itu lagi, pernikahan itu dibenarkan.

Poligami hanya membenarkan seorang lelaki Muslim mengahwini 4 orang wanita secara serentak. Jika lelaki tersebut ingin mengahwini seorang lagi isteri, dia perlu menceraikan salah satu isterinya. Ini berdasarkan kisah Ghailan bin Salamah yang mempunyai 10 isteri dan ingin kembali pada Islam dan Rasulullah memerintahkan dia memilih 4 orang isteri untuk diteruskan pernikahan mereka.